Nonews-NEWS: «Το δημοψήφισμα στα Σκόπια είναι ένα σόου...\n... για το διεθνές κοινό»...\n«Ο χαρακτήρας του δημοψηφίσματος είναι συμβουλευτικός και όποιο και αν είναι το αποτέλεσμα που θα βγάλουν οι κάλπες σήμερα στην ΠΓΔΜ, τον τελευταίο λόγο θα έχει η...\nΑυτό ξεκαθαρίζει σε τηλεοπτική συνέντευξη του στο Αθηναϊκό Πρακτορείο Ειδήσεων ο γνωστός πολιτικός αναλυτής και καθηγητής οικονομίας στα Σκόπια Πέταρ Αρσόφσκι, ξεκαθαρίζοντας ότι εάν η συμμετοχή δεν ξεπεράσει το 50% δεν τίθεται καμία νομική αμφισβήτηση στο αποτέλεσμα.\nΤις τελευταίες ώρες με προτροπή του εθνικιστικού κόμματος VMRO αλλά και κάποιων μεμονωμένων προσωπικοτήτων στη χώρα επιχειρείται μια ιδιόμορφη συσπείρωση για μποϋκοτάζ του δημοψηφίσματος με ενίσχυση της αποχής. Η καθηγήτρια Φιλοσοφίας στο Πανεπιστήμιο των Σκοπίων Μπιλιάνα Βάνσκοβα δήλωσε στο ΑΠΕ-ΜΠΕ ότι «το αποτέλεσμα πρέπει να είναι 50%+1. Είναι κάτι που η κυβέρνηση και η ελιτ των media και όλο το σύστημα δημοσίων σχέσεων προσπαθεί να πείσει το κοινό ότι δεν είναι αλήθεια».\nΤίποτα στο κέντρο των Σκοπίων δεν θυμίζει ότι οι πολίτες ψηφίζουν για ένα θέμα που επί 27 χρόνια βρισκόταν στο επίκεντρο διαπραγματεύσεων μεταξύ της Ελλάδας και της FYROM. Στην πόλη μόνο κάποιες αφίσες που δίνουν τον τόνο στην προοπτική ένταξης της χώρας στην Ευρωπαϊκή Ένωση και στο ΝΑΤΟ από την μία και κάποιες ίσως μικρές σιωπηλές διαμαρτυρίες εκείνων που εναντιώνονται θυμίζουν ότι προσέρχονται οι ψηφοφόροι για να πουν «ΝΑΙ» ή «ΟΧΙ» στην Συμφωνία των Πρεσπών.\nΔεν έγιναν μεγάλες συγκεντρώσεις δεν πραγματοποιήθηκαν μεγάλες αντιπαραθέσεις στα ΜΜΕ και όμως πίσω από την «ήρεμη εικόνα» η χώρα επί της ουσίας είναι διαιρεμένη.\nΗ προεκλογική περίοδος ήταν υποτονική σκόπια, και αυτό για τον πολιτικό αναλυτή Πέταρ Αρσόφσκι σαφέστατα οπαδό του ΝΑΙ, γίνεται για δύο λόγους.\n«Πρώτα από όλα το δημοψήφισμα έγινε γρήγορα. Δεν υπήρχε τρόπος να γνωρίζουν πότε η διένεξη θα τελείωνε γιατί υπήρχαν ακόμα διαπραγματεύσεις και κατά δεύτερον η άλλη πλευρά αποφάσισε να ρίξει τους τόνους της καμπάνιας για να υποτιμήσει το αποτέλεσμα. Γι' αυτό ήταν υποτονική η εκλογική καμπάνια αν και τα θέματα είναι σημαντικά», δηλώνει στο ΑΠΕ-ΜΠΕ.\nΩστόσο η 'Αννα Μπομπίνκοβα πρώην καθηγήτρια και ακτιβίστρια μαζί με την οικογένεια της, συμμετείχαν κάθε Σάββατο σε μικρές συγκεντρώσεις επιχειρώντας να στρατολογήσουν ολοένα και περισσότερους είτε υπέρ της αποχής είτε υπέρ της καταψήφισης της Συμφωνίας των Πρεσπών.\n«Είναι μια ιστορική στιγμή που ζούμε εμείς οι Μακεδόνες. Το ζητούμενο είναι να συνεχίσουμε να υπάρχουμε ως χώρα και αυτό από πάντα ήταν θέμα,» δηλώνει στο Πρακτορείο.\nΕίκοσι χρόνια δεν άλλαξαν οι εκλογικοί κατάλογοι\nΣύμφωνα με τις τελευταίες δημοσκοπήσεις το «ΝΑΙ» θα επικρατήσει ωστόσο ανοιχτό παραμένει το ποσοστό της αποχής των ψηφοφόρων καθώς οι εκλογικοί κατάλογοι δεν έχουν αναθεωρηθεί την τελευταία 20ετία και καταγράφουν 1.800 χιλιάδες ψηφοφόρους, αριθμό που αμφισβητεί η ίδια η κυβέρνηση καθώς για να ξεπεράσει το 50% θα πρέπει να ψηφίσουν πάνω από 900 χιλιάδες, κάτι πολύ δύσκολο αν όχι αδύνατο. Κυβερνητική πηγή των Σκοπίων δήλωσε στο ΑΠΕ-ΜΠΕ ότι ο πραγματικός αριθμός δεν ξεπερνά το 1,5 εκατομμύριο.\nΝα γιατί τα τελευταία 24ωρα οι οπαδοί του ΝΑΙ δίνουν τον τόνο στον συμβουλευτικό χαρακτήρα του δημοψηφίσματος. Για τον Πέταρ Αρσόφσκι «το δημοψήφισμα είναι συμβουλευτικό. Δεν έχει νομική ισχύ. Η μόνη σημασία που έχει είναι αν θα υπάρξει αρκετή συμμετοχή ανθρώπων. Γιατί αυτό θα μεταφραστεί σε πολιτική πίεση στη Βουλή».\nΠιστεύω τελικά συνεχίζει, «ότι το δημοψήφισμα θα είναι τεράστια επιτυχία γιατί μια μεγάλη πλειοψηφία ανθρώπων θέλει να υποστηρίξει αυτή τη συμφωνία».\n«Φαίνεται να υπάρχει μια νέα γενιά πολιτικών εδώ και στην Ελλάδα που φαίνονται διατεθειμένοι να αποκολληθούν από το παρελθόν και να κοιτάξουν στο μέλλον. Οπότε κατ' αυτή την έννοια η συμφωνία είναι ένας συμβιβασμός . Αυτή η χώρα εγκαταλείπει το μύθο της για την αρχαία ιστορία της και κοιτάζει το μέλλον και η Ελλάδα βεβαίως αναγνωρίζει ότι υπάρχει μία Εθνικότητα και μία γλώσσα που μπορούν να αποκαλούν τους εαυτούς τους Μακεδόνες .\nΥπό αυτή την έννοια μιλάμε και για τις δύο πλευρές αλλά είναι ένα συμβιβασμός τα αποτελέσματα του οποίου είναι μείον μία διαμάχη στα Βαλκάνια που είναι καλό για όλους. Φαίνεται πως υπάρχει η αίσθηση στην Διεθνή Κοινότητα ότι αυτή η ευκαιρία είναι μεγάλη. Γι' αυτό νομίζω για γεωστρατηγικούς λόγους, για να κρατηθεί η περιοχή μακριά από την Ρωσική επιρροή, να επεκταθούν τα όρια του ΝΑΤΟ και της Ευρωπαϊκής Ένωσης και επίσης για υποστηριχθούν τα αναδυόμενα άστρα των πρωθυπουργών Ζάεφ και Τσίπρα που έδειξαν νέους τρόπους στην επίλυση αντιπαραθέσεων, για αυτό και η διεθνής κοινότητα είναι πολύ ενεργή εδώ» δήλωσε ο Πέταρ Αρσόφσκι\nΠάντως οι υποστηριχτές του «ΟΧΙ» επιμένουν ότι χωρίς το 50% δεν υπάρχει νομιμοποίηση. Η καθηγήτρια Φιλοσοφίας Μπιλιάνα Βάνσκοβα μιλάει για «στημένο σόου» που θα παιχτεί από την επόμενη μέρα από την κυβέρνηση χρησιμοποιώντας σκληρή γλώσσα στην συνέντευξη της στο ΑΠΕ-ΜΠΕ.\n«Κατά την άποψή μου το δημοψήφισμα είναι ένα καθαρό reality show. Δεν σημαίνει τίποτα γιατί είναι σόου για να δώσει εγκυρότητα για το επόμενο στάδιο, βασικά το κρίσιμο στάδιο είναι η βουλή όπου θα γίνει η αναθεώρηση του συντάγματος και πιστεύω πως τα σημαντικά ξεκινούν την Δευτέρα. Η Κυριακή είναι ένα σόου για το διεθνές κοινό, για το εγχώριο κοινό. Η γνώμη των ψηφοφόρων είναι εντελώς άσχετη γιατί , όπως είπα, το δημοψήφισμα αντιτίθεται στο Σύνταγμα και η καμπάνια ήταν παράνομη. Ήταν γεμάτη εκφοβισμούς και παρατυπίες και τελικά αυτό το δημοψήφισμα δεν είναι υποχρεωτικό. Που σημαίνει ότι η πολιτική ελίτ πιθανότατα θα πει «σας ευχαριστούμε για την γνώμη σας αλλά θα προχωρήσουμε».\nΤο επόμενο βήμα για τον Πέταρ Αρσόφσκι σχολιάζοντας τι θα κάνει ο πρωθυπουργός Ζόραν Ζάεφ είναι η Βουλή. «Να προσπαθήσει να πάρει την πλειοψηφία των 2/3 εγκαίρως για να επικυρώσει την συμφωνία εγκαίρως ώστε ο Τσίπρας να επικυρώσει την συμφωνία εγκαίρως και στην Ελλάδα.\nΠάντως από χθές η κυβέρνηση έστειλε στο διεθνή τύπο ένα μακροσκελές κείμενο το οποίο αναφέρεται στο ιστορικό των διαπραγματεύσεων στους συμβιβασμούς όλων των πλευρών τονίζοντας ότι η διαδικασία επικύρωσης θα έχει αίσιο τέλος.


Σταφυλόκοκκος (από ένα σπυράκι). - Προβολή θέματος • Phorum.gr\nΣταφυλόκοκκος (από ένα σπυράκι).\nαπό Φλου » Σεπτέμβριος 21st, 2009, 8:36 pm\nΠριν 3 μέρες η κόρη μου (7 ετών) έβγαλε ένα σπυράκι στο μάγουλο.\nΥποθέσαμε πως ήταν από τσίμπημα κουνουπιού ή κάτι τέτοιο.\nΤης βάλαμε αυτό που διαφημίζει η τηλεόραση για τα τσιμπήματα (δεν θυμάμαι πως το λένε).\nΤην ίδια μέρα γύρισε από το σχολείο με "γρατζουνιά" στο σημείο του "τσιμπήματος".\nΜας είπε πως έξυσε το σπυράκι και θεωρήσαμε πως από το ξύσιμο έγινε η γρατζουνιά.\nΤη 2η μέρα η "γρατζουνιά" μεγάλωσε,της βάλαμε betadin και προσπαθούσαμε να κρατήσουμε το σημείο καθαρό.\nΤην 3η μέρα (σήμερα) η γρατζουνιά είχε γίνει τριπλάσια,έμοιαζε με τσαμπί σταγυλιού και φυσικά αμέσως την πήγα στην παιδίατρο,όπου και διέγνωσε προχωρημένη μόλυνση από το βακτήριο του σταφυλόκοκκου!\nΜας έδωσε αντιβίωση,αλοιφή και μας είπε να μην πάει σχολείο για 2-3 μέρες (μέχρι να την ξαναδεί) και να προσέχουμε,να μην την φιλάμε-αγκαλιάζουμε κ.λπ. μέχρι και να μην χρησιμοποιούμε την ίδια πετσέτα με αυτή.\nGooglιασα και βρήκα πληροφορίες για τον σταφυλόκοκκο αλλά διαβάζω άκρως ανησυχητικά πράγματα.\nΜήπως κάποιος από σας έχει "ιδίαν πείραν" να με κατατοπίσει περί της ασθενείας;\nRe: Σταφυλόκοκκος (από ένα σπυράκι).\nαπό Es_Pagan » Σεπτέμβριος 21st, 2009, 8:50 pm\nΣτο δέρμα και αν το παιδί δεν έχει καρδιολογικά προβλήματα, με την αντιβίωση και τον καθαρισμό θα ξεμπερδέψει ανώδυνα. Αρκεί η αγωγή (10 ημερών νομίζω) να ακολουθηθεί κανονικά.\nΤο θέμα είναι να μην προχωρήσει στην συστηματική κυκλοφορία και πάει και καθίσει σε βλάβη που υπάρχει στην καρδιά (πχ βαλβίδα, πληγή από επέμβαση κλπ) γιατί τότε μπορεί να δημιουργήσει πρόβλημα χοντρό.\nΔεν νομίζω να έχεις πρόβλημα αφού άρχισε αντιβίωση.\nαπό общие Ставрогина » Σεπτέμβριος 21st, 2009, 8:52 pm\nΜε σωστή αντιβίωση περνάει. Μόνον πρόσεχε να πάρει όλη την αντιβίωση που έγραψε ο γιατρός. Ο γιος μου το έπαθε με στρεπτόκοκκο και εκτός από την αντιβίωση από το στόμα του έβαζα betadine σε κάθε σπυράκι και αλοιφή Bactroban\nΟι υπόλοιποι να προσέχετε.\nαπό Φλου » Σεπτέμβριος 21st, 2009, 8:53 pm\nΑπό τι έγινε αυτό ρε Παγάνε;\nΤο κόλλησε από κάπου ή είναι "αυτοφυές";\nαπό Lugozzi » Σεπτέμβριος 21st, 2009, 8:55 pm\nΑντρέας έγραψε: Από τι έγινε αυτό ρε Παγάνε;\nρε ψηλέ στο γιατρό είπες ότι πήγες\nτί ρωτάς τους δόκτορες εδώ?\nαπό общие Ставрогина » Σεπτέμβριος 21st, 2009, 8:57 pm\nΛογικά από κάπου το άρπαξε. Ο δικός μου ας πούμε το άρπαξε από παιχνίδι σε πάρκο. Ίσως υπήρχε κάποια αμυχή και παίζοντας άρπαξε τον στρεπτόκοκκο (ήταν στο πόδι του)\nαπό Φλου » Σεπτέμβριος 21st, 2009, 8:58 pm\nΗ γιατρός δεν μας εξήγησε από τι τόπαθε.\nΜας είπε μόνο την διάγνωση και την θεραπεία.\nΑπ'έξω περίμεναν καμια 10αριά γονείς με παιδιά(όλοι για την γρίπη των χοίρων),δεν είχε τον χρόνο.\nΚαι επειδή διάβασα ανησυχητικά πράγματα,είπα να ρωτήσω μήπως κανείς ξέρει από προσωπική πείρα.\nαπό Κα Τσίκα* » Σεπτέμβριος 21st, 2009, 9:35 pm\nΚαποια ειδη σταφυλόκοκκων ειναι μερος της φυσιολογικής μικροβιακής χλωριδας του δερματος, χωρις να ειναι συνηθως παθογόνοι. Σε μικρότερο βαθμο σε η μικροβιακη χλωριδα μπορει να περιλαμβανει και παθογονα στελεχη οπως ο χρυσιζων σταφυλόκοκκος, που μπορει να προκαλεσουν λοιμωξη αν υπαρξει μια λυση της συνεχειας του δερματος (ενας μικροτραυματισμός δηλαδή)\nΗ αλλη πιθανοτητα ειναι να κολλησε απο επαφη με καποιο μολυσμενο αντικειμενο.\nΜην πανικοβαλλεσαι παντως, αυτα που διαβασες αφορουν συστηματικες λοιμωξεις απο σταφυλόκοκκο. Θα κανει την θεραπεια του το παιδι και θα παει μια χαρά.\nαπό λαθρεπιβατης » Σεπτέμβριος 21st, 2009, 9:55 pm\nα, να θυμηθουμε εδω:\n-υπαρχουν πολλοι γιατροι σε αυτη την χωρα.\n-το κυριο προβλημα της ελλαδας, ειναι τα εθνικα θεματα (το για τον-πουτσο-ΕΣΥ, και τα αρπα-κολλα ιδιωτικα δεν ειναι εθνικο προβλημα)\nΠοση ωρα εξεταση την μικρη ο γιατρος;\nΤι ειναι πιο σημαντικο; η υγεια της μικρης ή το ονομα των Σκοπιων; Καθαρη απαντηση: η υγεια της μικρης φυσικα. Μπορεις να δωσεις;\nαπό karhergr » Σεπτέμβριος 21st, 2009, 10:24 pm\nΑντρέας έγραψε: >\nΜας έδωσε αντιβίωση,αλοιφή και μας είπε να μην πάει σχολείο για 2-3 μέρες (μέχρι να την ξαναδεί)\nΕπιβάλλεται επανεκτίμηση του παιδιού σε 48 ώρες το πολύ. Σε περίπτωση που η εικόνα δεν βελτιώνεται στο πρώτο 24ωρο, ή εμφανιστούν συστηματικά συμπτώματα (π.χ πυρετός, κακουχία, ανορεξία), επιβάλλεται άμεση επανεκτίμηση για πιθανή εισαγωγή και έναρξη ενδοφλέβιας αντισταφυλοκοκκικής αγωγής.\nαπό karhergr » Σεπτέμβριος 21st, 2009, 10:31 pm\nλαθρεπιβατης έγραψε: >\nΔηλαδή πόση ώρα χρειάζεται ένας έμπειρος κλινικός γιατρός, να δει και να διαγνώσει μια απλή βακτηριακή λοίμωξη του δέρματος και στη συνέχεια να χορηγήσει μια αντιμικροβιακή αγωγή, δίνοντας ταυτόχρονα τις κατάλληλες οδηγίες για τα περαιτέρω; Δέκα λεπτά ας πούμε;\nαπό λαθρεπιβατης » Σεπτέμβριος 21st, 2009, 10:53 pm\nεξαρταται, στην ναμιμπια, ισως μισο λεπτο, στην ελλαντα γινεται απο το τηλεφωνο. Αλλα οπως θα εχεις διαβασει, η ωρα επισκεψης καθοριστηκε απο το οτι περιμενανε άλλοι απ εξω. Και εδωθει ασαφες μυνημα (2-3 ημερες να ξαναρθει), ενω εσυ λες οτι πρεπει να επανεκτιμηθει σε 48 το πολυ ωρες. Ερωτηση: αν η αντιβιωση ειναι ανεπαρκης, υπαρχει πιθανοτητα να αναπτυχθει η αρρωστια και να κτυπησει ζωτικα οργανα και να αφησει μονιμες ζημιες, εαν ο γονιος δεν αντιληφθει την κρισημοτητα και το παιδακι επανεξεταστει σε 3 αντι για 2 ημερες;\nοσο για το ερωτημα σου, νομιζω ειναι λιγο ασυνεπες το "ας πουμε", ιδιως την εποχη μας. Οπως και τα δεκα λεπτα που εβαλες, αναρωτιεμαι αν τοσα σπαταλησε ο γιατρος μεχρι την διαγνωση (περα απο την πιθανη θεραπεια-οδηγιες προς γονιους και παιδι.)\nΑληθεια, αντρεα, σε ποση ωρα εβγαλε διαγνωση; ποση ωρα σπαταλησε συνολο μαζι σας;\nυγ-δεν λεω οτι φταιει ο γιατρος, αλλα το συστημα και οι φασιστες που ενδιαφερονται για τανκς αντι για νοσοκομεια, και θελουν λιγους επιστημονες επειδη υπαρχουν ταχα πολλοι.\nαπό lamogio_blacklab » Σεπτέμβριος 21st, 2009, 11:02 pm\nΈχεις υπόψιν σου πόσοι γιατροί υπάρχουν στην Ελλάδα;\nΑν υπάρχει σωστό Εθνικό κράτος,τότε υπάρχουν δεδομένα και για γιατρούς και για τανκς.\nΕιδάλλως,τα νοσοκομεία και οι γιατροί δεν θα έχουν "πελάτες".\nαπό λαθρεπιβατης » Σεπτέμβριος 21st, 2009, 11:06 pm\n-εθνικοσοσσιαλιστη, ασθενεις ειναι και οχι πελατες- ποσο εμπωτισμενοι με την βιομηχανοποιηση της ζωης ειστε πια;\n-ανεξαρτητα απο ποσοι υπαρχουν, διαβασε το πρωτο ποστ μου, για να μην αντιγραφω, αν εχεις την ευγενια. Οκ, ας τα ξανα-αντιγραψω....\nΕσυ θα απαντησεις; Τι ειναι πιο σημαντικο; το ονομα των σκοπιων ή η υγεια της μικρης; Ή απαντας σταρατα ή υπεκφευγεις. Διαλέξε.\nαπό karhergr » Σεπτέμβριος 21st, 2009, 11:36 pm\nεαν ο γονιος δεν αντιληφθει την κρισημοτητα και το παιδακι επανεξεταστει σε 3 αντι για 2 ημερες;\nΚοίταξε να δεις, η διαχείριση αυτών των περιστατικών δεν είναι πάντα πολύ εύκολη. Δηλαδή, ο γιατρός οφείλει να εκτιμήσει το περιβάλλον του ασθενούς, καθώς και το αν οι οδηγίες του έγιναν απόλυτα κατανοητές. Για παράδειγμα, πριν από μερικούς μήνες, είχε έρθει ένας 16χρονος με τη μαμά του. Μια κυτταρίτιδα μικρής έκτασης στην κνήμη του νεαρού. Έδωσα αντιβίωση και συνέστησα πάνω κάτω αυτά που ανάφερα πιο πάνω. Η μαμά, μου φάνηκε κάπως ... γεια χαρά. Το βράδυ, δεν μπορούσα να κοιμηθώ, Την έβγαλα σχεδόν στο πόδι, άναψα και τσιγάρο !!! Το πρωί τους πήρα τηλέφωνο και τους κάλεσα να ξαναδώ το παιδί. Είχε ξεκινήσει την αντιβίωση και το πόδι δε φαινόταν χειρότερα. Το ξαναείδα και την επόμενη ημέρα και την μεθεπόμενη, μέχρι να σιγουρευτώ ότι η λοίμωξη είχε αρχίσει να υποχωρεί.


Αγορά υπεραυτόματης μηχανής espresso - Σελίδα 3 - greekespresso.gr\nΔημοσίευση από vsklav » Παρ Ιουν 09, 2017 12:04 pm\nRallakias έγραψε: Μπορεί να μας πει κάποιος πόσο εύκολα ρυθμίζεται/αλλάζει ρύθμιση μια τέτοια μηχανή ?\nΓια delonghi μπορείς να παίξεις με την θερμοκρασία εκχύλισης, με το βαθμό άλεσης και με το βάρος του αλεσμένου καφέ όπως είπες, αλλά όχι με ακρίβεια φυσικά.\nΕχει κουμπιά και κάποια settings που αποφασίζεις αν θες πιο κρύα ή πιο ζεστή εκχύλιση καφέ (3 διαβαθμίσεις εδώ), έχει βαθμό άλεσης για χοντρό ή ψιλό κομμένο καφέ με περίπου 13 θέσεις κοψίματος και όσον αφορά τα γραμμάρια εδώ παίζεις μπάλα στα τυφλά αλλά εμπειρικά η θεωρητικά πιο αδύναμη δόση καφέ έχει 8 με 10 γραμμάρια. Η πιο δυνατή πλησιάζει τα 20.\nΕπίσης παίζεις πάλι μπάλα με τα πόσα ml θέλεις να ναι η εκχυλισή σου (long shot, ristretto κοκ)\nΤα πόσα ml θα τρέξουν είναι παράμετρος που μπορείς να το διορθώσεις, αλλάξεις ενώ λειτουργεί. Δηλαδή εγώ ας πούμε το χω βάλει μέχρι τo 1/3 ας πούμε και τις περισσότερες φορές απλά το κόβω νωρίτερα στο blonding που θεωρώ εγώ οτι με ικανοποιεί.\nΌλα τα παραπάνω ρυθμίζονται πανεύκολα σε δευτερόλεπτα. Αλλά γενικά, όπως τις περισσότερες φορές, θέλει λίγο trial & error η διαδικασία αλλά επειδή είναι όλα αυτόματα είναι εύκολο.\nΔημοσίευση από thenikos » Δευ Ιουν 12, 2017 9:29 pm\nΒαγγέλη, κατέβασα το manual της 4200s αλλά δεν μπορώ να βρω πως ρυθμίζεις την θερμοκρασία του καφέ (σε 3 επίπεδα γράφεις). μήπως μπορείς να μου πεις πως γίνεται? ευχαριστώ πολύ !!\nΔημοσίευση από vsklav » Τρί Ιουν 13, 2017 1:35 pm\nthenikos έγραψε: Βαγγέλη, κατέβασα το manual της 4200s αλλά δεν μπορώ να βρω πως ρυθμίζεις την θερμοκρασία του καφέ (σε 3 επίπεδα γράφεις). μήπως μπορείς να μου πεις πως γίνεται? ευχαριστώ πολύ !!\nΘα κοιτάξω το manual όταν πάω σπίτι, αλλά πρόχειρα βρήκα αυτό.\n"To adjust the temperature you need to put the machine in standby, hold the “One Cup” button and wait for the lights below to come on. You can then use the “Two Cup” button to select your desired temperature. The default temperature setting is two lights, and there are four options."\nΓράφει οτι έχει 4 επίπεδα, εγώ θυμάμαι 3...Θα το τσεκάρω το απόγευμα.\nΔημοσίευση από thenikos » Τρί Ιουν 13, 2017 2:35 pm\nεπίσης ξέρεις αν έχει διπλό boiler σίγουρα? σε μερικά site το έχω διαβάσει:\nhttp://www.coffeemakerreviews.co.uk/bea ... e-machine/\nπήρα τηλ και στην αντιπροσωπεία στην αθήνα και μου είπαν ότι έχει.\nΣε σχέση με νεσπρέσσο ή dolce gusto ή άλλα καψουλοειδή πιστεύεις ότι έχει διαφορά ο καφές της? η είναι μία από τα ίδια?\nΔημοσίευση από vsklav » Τρί Ιουν 13, 2017 3:51 pm\nthenikos έγραψε: ευχαριστώ!\nΑποκλείεται να χει διπλό boiler! Εκτός αν εννοούν κάτι άλλο που δεν καταλαβαίνω...Το οτι δεν έχει διπλό boiler το καταλαβαίνεις εμπειρικά αφού δε μπορείς να κάνεις ταυτόχρονωςς εσπρεσσο και να ζεσταίνεις το γάλα. Στις οδηγίες άλλωστε το λέει:\n"If immediately after making cappuccino and deactivating the steam function by pressing the steam button you press the or button because you want to make another coffee, the coffee maker will be too hot (the and lights flash to indicate an unsuitable temperature). You must wait about ten minutes for the appliance too cool down sufficiently."\nΠρέπει να περιμένεις να κρυώσει η μηχανή, γι αυτό πάντα αν θες να κάνεις καπουτσίνο, κάνεις εσπρεσσάκι και μετά το αφρόγαλο. Με το διπλό μποιλερ εξασφαλίζεις έχοντας δυο δεξαμενές γρηγορότερο χρόνο παρασκευής καπουτσίνο, εφόσον κάνεις το εσπρεσσάκι και έχεις απο πριν πατημένο το κουμπί να ζεσταίνει την άλλη δεξαμενή νερού για το αφρόγαλο. Επίσης μπορείς άμεσα να ξεκινήσεις και άλλον εσπρέσο, κάτι που στην delonghi και στις single boiler μηχανές δε γίνεται.\nΓια dolce gusto είναι αστεία η σύγκριση...δε πίνεις καφέ από κει, κάτι αλλο βγαίνει χαχαχα.\nΜε νεσπρέσσο παίρνεις ένα αρκετά τίμιο και προπάντων σταθερό αποτέλεσμα αλλά καμία σχέση με την delonghi. Καμία όμως. Αλλά είναι και σημαντική η διαφορά τιμής που έχουν, έτσι;\nΔημοσίευση από thenikos » Πέμ Ιουν 15, 2017 2:44 pm\nκαι όμως για το διπλό μπόιλερ πήρα τηλ στην αθήνα στο κεντρικό σερβις και μου είπαν ναι έχει μου φαίνεται αδύνατο και μένα. θα ήθελα να σε ρωτήσω το εξής: διάβασα σε ορισμένα reviews ότι στον μύλο των delonghi γενικά ειναι αδύνατο να βγάλει καφέ αν πας στο 1-2 κόψιμο. δεν έχει αρκετή πίεση για τόσο λεπτό καφέ. εσύ το έχεις παρατηρήσει στην δικιά σου μηχανή? ευχαριστώ\nΔημοσίευση από vsklav » Παρ Ιουν 16, 2017 11:43 am\nthenikos έγραψε: και όμως για το διπλό μπόιλερ πήρα τηλ στην αθήνα στο κεντρικό σερβις και μου είπαν ναι έχει μου φαίνεται αδύνατο και μένα. θα ήθελα να σε ρωτήσω το εξής: διάβασα σε ορισμένα reviews ότι στον μύλο των delonghi γενικά ειναι αδύνατο να βγάλει καφέ αν πας στο 1-2 κόψιμο. δεν έχει αρκετή πίεση για τόσο λεπτό καφέ. εσύ το έχεις παρατηρήσει στην δικιά σου μηχανή? ευχαριστώ\nΠωπω θεέ μου τι κομπάρσοι....Αμα τους ξαναπάρεις τηλέφωνο πες τους ωραία ας υποθέσουμε οτι έχει διπλό μποιλερ, γιατί οι οδηγίες λένε οτι η καφετιέρα θέλει χρόνο να κρυώσει από το αφρόγαλο για να ξανακάνει εσπρέσο;;; Δηλαδή παραπλανούν τον κόσμο...έλεος...\nΕγώ παίζω από 1 μέχρι 3 το κόψιμο στους καφέδες και βγαίνει μια χαρά ακόμα και στο 1. Απλά μερικοί καφέδες ακόμα και στο 1 βγαίνουν σχετικά γρήγορα στην εκχύλιση γιατί απλά ο καφές δεν κόβεται αρκετά ψιλά. Ποτέ πάντως δεν έχω αντιμετωπίσει πρόβλημα ροής. Συνήθως ξεκινάω από 3 έναν καφέ και αρκετές φορές φτάνω στο 1.\nΑπλά όπως προείπα δε μπορείς να τα έχεις όλα αλλά για μηχανή 2 σε 1 και με τέτοια τιμή πιστεύω οτι τα αξίζει.\nΔημοσίευση από thenikos » Παρ Ιουν 16, 2017 2:24 pm\nφιλτράκι παίρνει η 4200 μέσα στην κανάτα του νερού της (ή όπως αλλιώς λέγεται)? σκεφτομαι και την 22.110 που έρχεται με φίλτρο (και αλλάζει), απλά είναι πιο ηλεκτρονική και με φοβίζει λίγο. πάνω κάτω στην ίδια τιμή τις βρίσκω οπότε το ίδιο μου κάνει όποια και αν πάρω. εδώ στην ελλάδα έχομε την 4000 φυσικά που μάλλον είναι το ίδιο μοντέλο με το 4200 του εξωτερικού\nΔημοσίευση από vsklav » Παρ Ιουν 16, 2017 4:40 pm\nΔεν έχω ασχοληθεί με φιλτράκι αλλά πιθανολογώ πως παίρνει η 4200. Οι σειρές αυτές τις delonghi είναι σχεδόν πανομοιότυπες οπότε δε νομίζω οτι θα δεις διαφορές στον καφέ που θα πίνεις, οπότε κυριολεκτικά θα σου λεγα να πάρεις όποια είναι φθηνότερη και σου αρέσει και το design.\nΗ 4000 με την 4200 έχουν μια μικρή διαφορά σε κάτι πλαστικά και στο χρώμα, τρίχες δηλαδή.\nΓια να μαι ειλικρινής την 22.110 θα παιρνα αλλα έπεσε "παντόφλα" στο θέμα design από γυναίκα χαχαχα και αφού είχα και εμπειρία από άλλους με την ίδια μηχανή την αγόρασα.\nΔημοσίευση από thenikos » Παρ Ιουν 16, 2017 7:11 pm\nγια το γραφείο θα την έχω κυρίως, πιο σημαντικό ακόμα και από το design είναι να μην χαλάει. ήθελα να σε ρωτήσω κάτι ακόμα που δεν έχω καταλάβει καλά:


Καταστροφές Καρδίτσα: Το μπουρίνι που έπληξε τον Παλαμά - Όλες οι ειδήσεις, τα τελευταία νέα και η επικαιρότητα από το πιο αποκαλυπτικό ειδησεογραφικό site.\nΚαταστροφές Καρδίτσα: Το μπουρίνι που έπληξε τον Παλαμά\nΙσχυρό μπουρίνι έκανε καταστροφικό πέρασμα στον Παλαμά της Καρδίτσας νωρίτερα το απόγευμα της Κυριακής 18 Ιουλίου όπου εκδηλώθηκε με ισχυρές βροχοπτώσεις, χαλάζι και δυνατούς ανέμους. Σύμφωνα με τις πληροφορίες από το KarditsaLive.Net τα καιρικά φαινόμενα από τις 16.30 και μέσα σε λίγα λεπτά δημιούργησαν σημαντικές καταστροφές στην πόλη κυρίως από τους ισχυρούς ανέμους και το χαλάζι. Επισημαίνεται ότι το κέντρο του Παλαμά παραμένει χωρίς ηλεκτροδότηση αφού η κακοκαιρία έριξε τις κολώνες του ηλεκτρισμού.\nΔέντρα έχουν κοπεί στα δύο, στέγες σπιτιών παρασύρθηκαν από τους ανέμους. Ο δήμαρχος Παλαμά, Γ. Σακελλαρίου επιβεβαίωσε τα σοβαρά φαινόμενα που έπληξαν την περιοχή για άλλη μια φορά τη φετινή χρονιά. Πυρετώδεις είναι οι ενέργειες που καλούνται να διεκπεραιώσουν οι πυροσβέστες της Π.Υ. Παλαμά καθώς καλούνται για κοπές δέντρων, αντλήσεις υδάτων ενώ αίσια και άμεσα έληξε επέμβαση για τον εντοπισμό προσωρινά αγνοούμενων. Σημειώνουμε ότι μετά από ένα διάλειμμα η βροχόπτωση στην περιοχή συνεχίζεται χωρίς ωστόσο την ίδια ένταση.\nΉρθε μια μπόρα από Πήλιο, την πήγε μέχρι Αγιά, έβγαλε ήλιο στην Τερψιθέα και σε σημεία της Λάρισας και σε λίγα λεπτά την ξανάφερε ΑΝΑΠΟΔΑ(!!!) από Ανατολικά, με 3-4 φορές ένταση!!!\nΤώρα την πάει προς Καρδίτσα! pic.twitter.com/7MqMoGxS2r\n— Φοίβος Λοξίας (@foivosloxias) July 18, 2021\nΑπό που θα περάσει η “ψυχρή λίμνη” Στο φαινόμενο «ψυχρή λίμνη», το οποίο φτάνει στη χώρα μας καθώς και το πόσο πιθανό είναι προκαλέσει έντονα καιρικά φαινόμενα στη χώρα μας, αναφέρθηκε ο μετεωρολόγος και διευθυντής Ερευνών του Εθνικού Αστεροσκοπείου Αθηνών, Κώστας Λαγουβάρδος. «Η »ψυχρή λίμνη» δίνει το καλοκαίρι έντονα φαινόμενα σε όλη την Ευρώπη. Είναι ένα φαινόμενο που έχουμε δει και στη χώρα μας, τον Ιούλιο του 2019 στη Χαλκιδική», σχολίασε αρχικά, μιλώντας στο Πρώτο Πρόγραμμα 91,6 και 105,8 και στην εκπομπή «Έχουμε και Λέμε», τονίζοντας ότι «κατεβαίνει νοτιότερα αυτή η ψυχρή λίμνη και θα επηρεάσει τις περιοχές της νοτιοανατολικής Ευρώπης, μέσα στο Σαββατοκύριακο, κυρίως Κροατία, Σλοβενία και κομμάτια της Ιταλίας».\nΣάκκαρη Ολυμπιακοί Αγώνες: Έφυγε για Τόκιο


Σοκ προκάλεσαν οι αποκαλύψεις για τα γούστα και τη ζωή του Καντάφι\n18/11/2019 5:59 πμ\nΣΟΚ: Ο Καντάφι κρατούσε 25 χρόνια το… κεφάλι αντιπάλου του\n07/04/2014 1:49 μμ\n07/04/2014 2:03 μμ\nΣοκ προκάλεσαν οι νέες αποκαλύψεις για το άρρωστο μυαλό του Μουαμάρ Καντάφι. Στο ψυγείο του παλατιού του είχε κρυμμένο το κεφάλι ενός πολιτικού του αντιπάλου του οποίου είχε διατάξει ο ίδιος τον αποκεφαλισμό του.\nΟ επί 42 χρόνια δικτάτορας της Λιβύης, είχε περίεργες συνήθειες, όπως αποκαλύπτει το ντοκιμαντέρ που έχει τίτλο «Μέσα στον μυστικό κόσμο του Μουαμάρ Καντάφι» (Mad Dog: Inside the Secret World of Muammar Gaddafi) και παρουσιάζει τη ζωή του δικτάτορα.\nΟ Καντάφι, όπως ήρθε στο φως της δημοσιότητας, είχε πληρώσει μισθοφόρο του στρατού του, ένα εκατομμύριο δολάρια για να αναλάβει το φόνο του αντιπάλου του.\nΔεν ήταν αυτό όμως το τέλος των αποκαλύψεων για τον «αρρωστημένο» Μουαμάρ, καθώς κάτω από το Πανεπιστήμιο της Τρίπολης, διέθετε αίθουσα όπου βίαζε συνεχώς φοιτήτριες αλλά και φοιτητές. Ενώ υπήρχε και ειδική, δική του ομάδα η οποία εξέταζε τα επίδοξα θύματα για να διαπιστώσει πως είναι υγιέστατα και δεν πάσχουν από σεξουαλικώς μεταδιδόμενα νοσήματα.\nTagsβιασμός δολοφονία Καντάφι κεφάλι αντιπάλου Μουαμάρ Μυαλό ψηγείο\nΠιστόριους: Ήθελα να προστατεύσω τη Ρίβα\nΠρόγραμμα απασχόλησης για 900.000 Ιταλούς


Ευκλείδης Τσακαλώτος: Δεν υποτιμώ την ικανότητα της ΝΔ να χρεοκοπεί την χώρα. Έχουν παράδοση και ταλέντο - Commonality\nΕυκλείδης Τσακαλώτος: Δεν υποτιμώ την ικανότητα της ΝΔ να χρεοκοπεί την χώρα. Έχουν παράδοση και ταλέντο\n·19 Ιουνίου, 2022\nΟ κ. Σταϊκούρας μας ανακοίνωσε ότι δρομολόγησε την έξοδο της χώρας από την ενισχυμένη εποπτεία.\nΝα πούμε όμως και ένα μπράβο στα ΜΜΕ που τότε μιλούσαν για τέταρτο μνημόνιο και τώρα μιλάνε για έξοδο. Κοιτά να δεις κάτι πράγματα….


**** BROWALLSHOF HOTELL, ΣΤΟΚΧΌΛΜΗ ****\nSurbrunnsgatan 20, Στοκχόλμη, Σουηδία\nΤο Browallshof Hotell είναι κατάλυμα 4-αστέρων που βρίσκεται μόλις 1.9 χλμ από Opera House, Royal Treasury και Μουσείο Βάσα.\nΤο Browallshof Hotell βρίσκεται 20 λεπτά με τα πόδια από το κέντρο της Στοκχόλμης. Κολέγια και όπερα βρίσκονται κοντά στο ξενοδοχείο.\nΤο Browallshof Hotell διαθέτει δωρεάν Wi-Fi, μίνι μπαρ, θυρίδα ασφαλείας, καλωδιακή τηλεόραση και γραφείο εργασίας σε όλα τα δωμάτια.\nΤο Browallshof Hotell βρίσκεται μόλις 10 λεπτά οδικώς από το Bromma αεροδρόμιο.\nBrowallshof Hotell, Σουηδία\nRomantik Europe 4* Ξενοδοχείο\nIntercontinental Frankfurt 5* Ξενοδοχείο\nAcon 3* Ξενοδοχείο\nHoliday Express - City Hauptbahnhof 3* Πανδοχείο\nQuality Confluence 4* Ξενοδοχείο\nNevada 3* Ξενοδοχείο\nBelle Arti 3* Θέρετρο\nExe Almada 4* Ξενοδοχείο\nMassis Five Stars 4* Ξενοδοχείο\nBurns Art 4* Ξενοδοχείο\nResidencial Bella Vista Ξενοδοχείο επιπλωμένων διαμερισμάτων\nDussel1 2* Ξενοδοχείο\nMittelweg 3* Ξενοδοχείο\nCap Europe 2* Ξενοδοχείο\nEstanconfor Moema 4* Ξενοδοχείο\nMiramare 4* Ξενοδοχείο


vidaXL Αντλία Σιντριβανιού 75 W 2600 Λίτρα / Ώρα | vidaXL.gr\nΗ αντλία με δυναμικότητα 2600 λίτρα ανά ώρα αποτελεί μια εξαιρετική επιλογή για λίμνες μεσαίου ή μεγάλου μεγέθους, καταρράκτες και υδάτινα διακοσμητικά στοιχεία. Με αυτή την αντλία υψηλής ποιότητας, μπορείτε να τροφοδοτήσετε σιντριβάνια και λίμνες.\nΗ αντλία λίμνης είναι εξοπλισμένη με ένα ενεργειακά αποδοτικό μοτέρ που έχει υψηλή δυναμικότητα και χαμηλή κατανάλωση ενέργειας. Το μέγιστο μανομετρικό αυτής της αντλίας είναι 2,6 μέτρα. Η συμπαγής σχεδίαση και η χαμηλού θορύβου λειτουργία, σε συνδυασμό με τα 3 περιλαμβανόμενα εναλλάξιμα ακροφύσια, καθιστούν την αντλία την ιδανική επιλογή για όλες τις ανάγκες σας που περιλαμβάνουν υδάτινα διακοσμητικά στοιχεία. Επιπλέον, αυτή η αντλία συνοδεύεται από ένα εύκαμπτο γειωμένο ηλεκτρικό καλώδιο ασφαλείας 10 μέτρων και ένα φις.\nΟνομαστική ισχύς: 75 W\nΜέγιστο ύψος: 2,6 μ.\nΜέγιστος ρυθμός ροής: 2600 λίτρα / ώρα\nΜέγιστη πίεση: 0,26 bar\nΙσχύς (W) Ισχύς (W) 38 w 75 w 110 w 85 w


Απόφαση Ο.Ε. περί έγκρισης πρακτικού Επιτροπής Διενέργειας ανοικτού διαγωνισμού ελέγχου δικαιολογητικών κατακύρωσης ΕΠΑΝΑΛΗΠΤΙΚΟΥ ΑΝΟΙΚΤΟΥ ΗΛΕΚΤΡΟΝΙΚΟΥ ΔΙΑΓΩΝΙΣΜΟΥ ΓΙΑ ΤΗΝ ΠΡΟΜΗΘΕΙΑ ΤΗΣ ΟΜΑΔΑΣ Α: ΥΛΙΚΑ ΥΔΡΕΥΣΗΣ, συνολικού πρ/σμού 107.659,28 € με Φ.Π.Α. 24% και κατακύρωση αποτελέσματος. | Δήμος Λευκάδας – Επίσημη Διαδικτυακή Πύλη\nΑπόφαση Ο.Ε. περί έγκρισης πρακτικού Επιτροπής Διενέργειας ανοικτού διαγωνισμού ελέγχου δικαιολογητικών κατακύρωσης ΕΠΑΝΑΛΗΠΤΙΚΟΥ ΑΝΟΙΚΤΟΥ ΗΛΕΚΤΡΟΝΙΚΟΥ ΔΙΑΓΩΝΙΣΜΟΥ ΓΙΑ ΤΗΝ ΠΡΟΜΗΘΕΙΑ ΤΗΣ ΟΜΑΔΑΣ Α: ΥΛΙΚΑ ΥΔΡΕΥΣΗΣ, συνολικού πρ/σμού 107.659,28 € με Φ.Π.Α. 24% και κατακύρωση αποτελέσματος.


KarpetShow.gr - Αναζητείται ψύχωση\nΗ ΑΕΚ κέρδισε ένα ντέρμπι στο οποίο είχε μαζί της στο προγνωστικό, αλλά το έκανε με το λιγότερο προβλέψιμο τρόπο και τον περισσότερο θεαματικό τρόπο. Μπορεί για να κατάφερε να ανατρέψει το σκορ να της χρειάστηκε εξαιτίας ρίψης δακρυγόνων μια διακοπή, που αποδιοργάνωσε τον Ολυμπιακό, αλλά στη νίκη έφτασε με όπλο την μεγάλη της θέληση κι αυτό πρέπει να της το αναγνωρίσουμε: η ΑΕΚ είναι φορμαρισμένη, είναι η μοναδική ομάδα στην Ελλάδα που τρέχει σε ένα πρωτάθλημα που όλοι περπατάνε, έχει αυτοπεποίθηση κι έχει προετοιμαστεί, σε όλα τα επίπεδα, για να κερδίσει το πρωτάθλημα στο οποίο βασικό αντίπαλο έχει τον ΠΑΟΚ. Αλλά η είδηση της χθεσινής βραδιάς είναι η φυγή του Μπεσνίκ Χάσι.\nΌλα από την αρχή ακατανόητα\nΠρέπει να ομολογήσω κάτι: ο Χάσι είναι ο πρώτος προπονητής που παρακολούθησα, εδώ και χρόνια, χωρίς να καταλάβω ούτε για μια στιγμή τι ήθελε να κάνει. Του αναγνωρίζω ότι στον Ολυμπιακό έδωσε μια πρόκριση σε ομίλους του Τσάμπιονς λιγκ, αλλά κι αυτήν ακόμα την κέρδισε με ένα τρόπο τόσο προσωπικό, που μοιάζει εντελώς ακατανόητος. Αν άλλος προπονητής κάνει όσα ο Χάσι έκανε το περασμένο καλοκαίρι, πολύ αμφιβάλω για το αν θα καταφέρει να ολοκληρώσει την προετοιμασία! Θέλω να θυμίσω μερικές μόνο από τις επιλογές του για να μην θεωρητικολογώ.\nΈπαιξε το ματς στο Βελιγράδι με την Παρτιζάν χωρίς ποτέ να προβάρει την ενδεκάδα που εκεί παράταξε. Κέρδισε κι έκανε το ίδιο και στα υπόλοιπα!\nΧρησιμοποίησε αμέσως ως βασικούς, παίκτες όπως ο Οφόε, ο Ζιλέ, ο Τζούρτζεβιτς κι ο Εγκελς – χωρίς αυτοί να έχουν ούτε μια εβδομάδα προπονήσεων με τους υπόλοιπους. Ο Οφόε έπαιξε χωρίς να έχει κάνει προετοιμασία!\nΔεν κράτησε τον Ρισβάνη, κρίνοντάς τον ακατάλληλο για τον Ολυμπιακό μετά από δέκα προπονήσεις, ενώ κράτησε τον Νικολάου π.χ που δεν τον χρησιμοποιεί ποτέ!\nΔεν κράτησε τον Σιώπη που τον χρησιμοποίησε ως βασικό στο Βελιγράδι, ενώ κράτησε τον Μάρτινς που δεν παίζει σχεδόν ποτέ, και τον Ζντιέλαρ που στο Βελιγράδι ήταν αναπληρωματικός!\nΠαρόπλισε τον Μπεν και τον Ανσαριφάρντ – τον δεύτερο μετά μάλιστα το καλύτερό του ματς με τη φανέλα του Ολυμπιακού, αυτό κόντρα στη Λάρισα.\nΕπαιξε όλο το καλοκαίρι με βασικό τον Κούτρη και σταμάτησε να τον εμπιστεύεται μόλις άρχισε το πρωτάθλημα.\nΧρησιμοποίησε πάνω από 26 παίκτες στα επίσημα ματς του Σεπτέμβρη – κάτι που δεν πρέπει να έχει κάνει άλλος προπονητής στην Ευρώπη!\nΔεν πήρε χθες μαζί του τον Σισέ, που ήταν καλός με τον Αστέρα στο κύπελλο κι ενώ προτίμησε τον Νικολάου, έπαιξε με στόπερ τον Ταχτσίδη!\nΔημιούργησε από το πουθενά «θέμα Φορτούνη», χωρίς να καταλαβαίνει πόσο σημαντικοί είναι για τον Ολυμπιακό οι Ελληνες παίκτες.\nΚαι τέλος δούλεψε όλο το καλοκαίρι ένα εκτός λογικής σχήμα με τρία «δεκάρια» κι όταν το χρησιμοποίησε με την Σπόρτινγκ ο Ολυμπιακός παραλίγο να δεχτεί επτά γκολ σε ένα ημίχρονο!\nΘα μπορούσα να γράψω κι άλλα, αλλά σηκώνω τα χέρια ψηλά: δεν είναι πρέπων να κατηγορείς ένα άνθρωπο, απλά γιατί δεν τον καταλαβαίνεις.\nΗ έξοδος του Ρομαό\nΟποιος είδε τρία ματς του περσινού Ολυμπιακού διέκρινε δυο πράγματα: ότι η ομάδα χρειαζόταν ένα γρήγορο κεντρικό αμυντικό, δυο παίκτες να την σκληρύνουν στη μεσαία γραμμή γιατί ο Μιλιβόγεβιτς έφυγε, και ένα φορ με εύκολο γκολ – αυτά κυρίως έλειπαν. Ο Ολυμπιακός έκανε του κόσμου τις μεταγραφές χωρίς κανείς να καταλάβει ποια είναι η κεντρική ιδέα του προπονητή του. Ο Χάσι πέτυχε κάτι απίθανο: δεν κατέβασε ποτέ του δυο φορές την ίδια ενδεκάδα και δεν στήριξε ποτέ ακόμα και επιλογές, που έμοιαζαν σωστές. Ολος ο κόσμος π.χ πίστεψε πως το βράδυ που ο Ολυμπιακός κέρδισε στη Ριέκα ο προπονητής του είχε βρει ένα σχήμα που σήκωνε λίγες αλλαγές: ένα στόπερ αντί του Ρέτσου που θα έφευγε και ίσως ένα φορ διαφορετικό του Μπεν – κατά τα άλλα η ομάδα έμοιαζε έτοιμη. Κι όμως ο ίδιος ο Χάσι αυτή την ενδεκάδα την αποδόμησε στη συνέντευξη Τύπου λέγοντας πως χρησιμοποίησε τον Οφόε ως δεκάρι μόνο και μόνο γιατί ήθελε να πιέσει τον αμυντικό χαφ των αντιπάλων! Ο τύπος είχε μια μοναδική ικανότητα να μπερδεύει και τα πιο απλά: στο ματς με την ΑΕΚ π.χ η έξοδος του Ρομάο είναι ακατανόητη. Στη διακοπή έπρεπε απλά να ηρεμίσει τον ποδοσφαιριστή, να του εξηγήσει ότι πρέπει να προσέξει γιατί ο διαιτητής ψάχνει ευκαιρία να τον αποβάλει και να τον αφήσει κανονικά στο γήπεδο, γιατί ήταν ο πιο αξιόπιστος από τους αμυντικούς του. Αν τον έχανε με κόκκινη, θα μπορούσε να κάνει ό,τι πείραμα ήθελε, αλλά το να τον βγάλει από το γήπεδο χωρίς μάλιστα να χρησιμοποιήσει κάποιον άλλο στόπερ στη θέση του, ήταν κίνηση υπερβολικού ρίσκου, και πληρώθηκε ακριβά. Ο Χάσι έμοιαζε σε κάθε ματς να παίζει κορώνα ή γράμματα τα πάντα – προσοχή όμως: δεν ήταν ο Χάσι ο λόγος που ο Ολυμπιακός έχασε από την ΑΕΚ και δεν φέρνει το αποκλειστικό μερίδιο ευθύνης για το ότι η ομάδα είναι πέντε βαθμούς πίσω από την κορυφή σε χρόνο ρεκόρ. Για αυτό έχουν ευθύνη και οι παίκτες, αλλά και η διοίκηση του Ολυμπιακού.\nΦιλικό ματς επίδειξης\nΟι πιο πολλοί από τους νεοφερμένους παίκτες του Ολυμπιακού δεν έχουν καταλάβει που ήρθανε κι αυτό είναι η πρώτη φορά εδώ και χρόνια που συμβαίνει. Στο ματς με την ΑΕΚ η συμπεριφορά πολλών θύμιζε φιλικό ματς επίδειξης. Ο Καρσελά ήθελε να τους περάσει όλους, ο Μάριν αφού πέτυχε αυτό το καταπληκτικό γκολ νόμιζες πως θα έκανε το γύρο του θριάμβου και θα έφευγε από το γήπεδο, ο Ενγκελς ψαχνότανε σε όλο τα ματς κι ο Ταχτσίδης κρυβότανε από την ευθύνη. Φυσικά για το αν ο Ολυμπιακός ξεκίνησε το ματς χάλια ή για το αν μετά την διακοπή επέστρεψε φοβισμένος και με το μυαλό μόνο στο χρονόμετρο, μια ευθύνη φέρνει και ο προπονητής, όμως η κύρια και βασική ευθύνη είναι των παικτών: μέχρι το 50΄ο Ολυμπιακός έχει πλησιάσει πέντε φορές την περιοχή της ΑΕΚ κι έχει κάνει πέντε φάσεις – και μετά σταμάτησε εντελώς. Χωρίς μάλιστα να παίζει και καλή άμυνα.\nΟλοι κοιμούνται βαθιά\nΣτο ξεκίνημα της σεζόν ο Ολυμπιακός δεν μοιάζει Ολυμπιακός και σε αυτό φέρει ευθύνη και η διοίκησή του, που πήγε στο ντέρμπι με ένα προπονητή υπό κρίση. Το καλοκαίρι ο κόσμος αγόρασε 22 χιλιάδες διαρκείας, η διοίκηση έκανε του κόσμου τις μεταγραφές κι όλοι από τότε μοιάζουν να κοιμούνται βαθιά: βρήκαν στο πρόσωπο του Χάσι ένα βασικό φταίχτη και σχεδόν χαίρονται που έχασαν από την ΑΕΚ γιατί ο κόουτς θα φύγει. Εφυγε ήδη, αλλά πολύ φοβάμαι πως όλα τα υπόλοιπα προβλήματα παραμένουν: το πιο μεγάλο είναι η έλλειψη αγωνιστικής έντασης, αυτός ο μυστήριος κορεσμός, που έχει αποδιοργανώσει την ομάδα και αγωνιστικά. Από την αρχή παρακολουθώ μόνο τρελά πράγματα: άκουσα «μπράβο» για το καλό ημίχρονο στην Ξάνθη, διακρίνω μια σιγουριά κατάκτησης του πρωταθλήματος γιατί «το ρόστερ είναι μεγάλο και οι άλλοι πάλι δεν παίζουν τίποτα», παρατηρώ μια διάθεση για συγχώρεση κάθε λάθους γιατί «τα παιδιά τώρα ήρθανε», βλέπω να γίνεται κριτική μόνο στον Φορτούνη και στον Καπίνο, που πλήρωσε την ήττα από την ΑΕΚ, ενώ διάφοροι ξένοι συμπεριφέρονται σαν πριμαντόνες – το χειρότερο είναι ότι ξαφνικά υπάρχουν παιδιά (που παίζουν πάντα γιατί τώρα ήρθανε) κι αποπαίδια που και καλά να παίζουν γυρνάνε στον πάγκο ή είναι εκτός αποστολής. Όλα αυτά δείχνουν ότι η δουλειά του επόμενου προπονητή θα είναι εξαιρετικά δύσκολη: ο Ολυμπιακός μοιάζει να μην καταλαβαίνει πόσο δύσκολη είναι η αποστολή του – νομίζει ότι αρκεί στην Ελλάδα η ποιότητα των παικτών του. Δεν αρκεί και το ντέρμπι το απέδειξε: τα καταπληκτικά γκολ του Μάριν και του Οφόε πήγαν στράφι. Η ψύχωση κάνει τη διαφορά κι αυτή τη φορά την είχε η ΑΕΚ. Στον Ολυμπιακό αναζητείται.


Τα παγωτά που αγαπάμε -\nΑρχική Στήλες Κουζίνα Τα παγωτά που αγαπάμε\nΤα παγωτά που αγαπάμε\nΠατικώνω καλά το παγωτό μέσα στο χωνάκι… για να βάλω όσο πιο πολύ μπορώ και η γεύση του με φέρνει πίσω στα παιδικά μου χρόνια όταν γυρίζαμε τη χειροκίνητη παγωτομηχανή για να παγώσει εκείνο το γάλα με όλο του το βούτυρο, με τη βανίλια ή το γλυκό φιστίκι! Πάντα της μαμάς το παγωτό ήταν το καλύτερο.\nΛογής-λογής γεύσεις και ευφάνταστες μίξεις ποζάρουν λαχταριστά στις «παγωμένες» βιτρίνες εδώ και χρόνια προσυπογράφοντας παγκοσμίως μια λαμπρή καριέρα. Η κατανάλωσή του αυξάνει ραγδαία, ενώ οι τεχνικές βελτιώνονται εξαιρετικά κάνοντας ακόμα πιο ελκυστικές τις παραλλαγές του.\nΤα τελευταία χρόνια γυρίζουμε πίσω. Στο πιο αγνό, λιγότερο γλυκό και με το καλύτερο γάλα. Το παγωτό έχει πάρει τα πάνω του.\nΤα παλιά χρόνια\nΑπό πολύ νωρίς οι Αρχαίοι Έλληνες, Ρωμαίοι, Πέρσες, Μογγόλοι, Ινδοί, Κινέζοι δοκίμασαν τη γεύση του χιονιού και το φύλαξαν στις κοιλότητες των βουνών για να τους δροσίζει από την κάψα του καλοκαιριού.\nΤο ανακάτεψαν με μέλι, μελάσα, πούλπα από φρούτα και μπαχαρικά. Στη συνέχεια της ιστορίας το περιέχυσαν με σιρόπια, το πασπάλισαν με ξηρούς καρπούς ή κομματάκια σοκολάτας, το σέρβιραν σε μπισκοτένια χωνάκια και το «γλυκό από χιόνι», αποτελεί πια μια περιζήτητη λιχουδιά!\nΗ Κατάνια της Σικελίας και το Μαράς της Ανατολίας διεκδικούν τον τίτλο «της πόλης του παγωτού».\nΕνώ στην ανατολή η χρήση της μυριστικής μαστίχας αλλά και του σαλεπιού, έδωσε το ντον ντουρμά στις αρχές του 18ου αι., άλλες ιστορικές αναφορές θέλουν τον Σικελό μάγειρα της Μεγάλης Αικατερίνης, μόλις το 1553, να καταπλήσσει με το παγωτό του, τους προσκεκλημένους Γάλλους βασιλείς.\nΣτον Ιταλικό νότο, πριν τέσσερις αιώνες περίπου, γεννήθηκε η πιο εξελιγμένη μορφή παγωτού, πάνω στην οποία στηρίχτηκε η παγκόσμια επιτυχία και διάδοσή του.\nΈναν αιώνα αργότερα – το 1660 – το café Procope του Παρισιού, που στέκεται στην αριστερή όχθη του Σηκουάνα, έγινε το κέντρο του παγωτού και της νομενκλατούρας της εποχής. Η ποικιλία των παγωτών που παρασκευάζει σήμερα, έχει προ πολλού ξεπεράσει εκείνο σε «σχήμα αυγού», που σέρβιρε τότε, στον Βολταίρο.\nΣτον νέο κόσμο, η αμερικάνικη εισβολή εκφράστηκε δραστικά με χρώμα, ποικιλία και σύνθεση. Εδώ τα παγωτά συνοδεύτηκαν με φρέσκα φρούτα και σαντιγί, γαρνιρισμένα πληθωρικά μέσα σε εντυπωσιακά ποτήρια και μπολ. Το American ice cream έκανε δυναμικά την εμφάνισή του. Μπανάνα σπλιτ και ice cream soda εξέφρασαν στο απόλυτο το γαστριμαργικό αμερικάνικο όνειρο.\nΝτελικάτο και φίνο το σιτσιλιάνικο τζελάτο κλέβει την παράσταση. Είτε σαν παγωτό του δρόμου σε χωνάκι, είτε σερβιρισμένο σε vintage ασημένιο μπολ παγωτού διατηρεί μια σπάνια υφή. Κρύσταλλο βελούδο, ομοιογενές, κρεμώδες, οξύ και νευρώδες. Δικαίως θεωρείται, ο «βασιλιάς των παγωτών». Νερό ή γάλα ανακατεμένο με φρούτα ή σοκολάτα, μόκα, ξηρούς καρπούς και άλλα, πήζει με την βοήθεια του κορν φλάουρ. Το γαλλικό γκλας και το αργεντίνικο helado βασίστηκαν κατά πολύ σ’ αυτήν την τεχνική.\nΠαγωμένος πολτός φρούτων, χωρίς γαλακτοκομικά. Σερβίρεται στα επίσημα δείπνα ανάμεσα στο ορεκτικό και το κύριο πιάτο. Προετοιμάζει/ξεπλένει τον ουρανίσκο να δεχτεί μια διαφορετική γεύση. Τα τελευταία χρόνια το σορμπέ κερδίζει ολοένα και περισσότερο έδαφος. Καθώς είναι ελαφρύ, ελάχιστα γλυκό και φίνο εγείρει τις προτιμήσεις μας παίρνοντας θέση επιδορπίου.\nΠαγωτό με τραχιά και μαστιχωτή υφή. Σκληρό σε γεύση και όψη. Η τούρκικη παραδοσιακή συνταγή του παγωμένου με κύρια συστατικά τη μαστίχα και το σαλέπι. Λιώνει δύσκολα και χρειάζεται διαρκές χτύπημα με μεταλλικούς αναδευτήρες για να μένει μαλακό. Λέγεται πως στο Μαράς της Ανατολίας μπορεί να το δεις να κρέμεται σε τσιγκέλι του χασάπη στα παραδοσιακά μπακάλικα. Η δημοτικότητα του τούρκικου παγωτού σήμερα απειλεί τις μικροσκοπικές ορχιδέες από όπου βγαίνει το σαλέπι.\n50 γραμ. κουβερτούρα τριμμένη\n2 κ.γλ. υγρή βανίλια\n1 σφηνάκι εσπρέσο\nΒράζουμε το νερό, την καστανή ζάχαρη, την ζάχαρη και το κακάο σε μια κατσαρόλα και σε χαμηλή φωτιά να πάρουν βράση για 5΄, ανακατεύοντας συνεχώς για να λιώσει καλά η ζάχαρη. Χαμηλώνουμε τη φωτιά και βράζουμε για 3΄ ακόμα.\nΑποσύρουμε από τη φωτιά και προσθέτουμε τη σοκολάτα, τη βανίλια και τον καφέ.\nΑνακατεύουμε μέχρι να λιώσουν τα υλικά και αφήνουμε το μείγμα να κρυώσει. Παγώνουμε για λίγες ώρες στην κατάψυξη και όταν αρχίσει να πήζει, με ένα πιρούνι το ξύνουμε και το χτυπάμε με μίξερ χειρός να φουσκώσει. Το παγώνουμε ξανά. Ακολουθούμε την ίδια διαδικασία 2 με 3 φορές. Όσο πιο πολύ το χτυπήσουμε, τόσο πιο αφράτο θα γίνει.\nΒασιλικός: Ο αρωματικός Βασιλιάς\nCOΜFORT… για την ψυχή μας!


ΟΙ ΚΑΜΠΑΝΕΣ ΧΤΥΠΑΝΕ ΓΙΑ Β.ΗΠΕΙΡΟ…ΞΥΠΝΕΙΣΤΕ! | tsepispress- ΕΦΗΜΕΡΙΔΑ ΤΣΕΠΗΣ\n← ΕΝΩ ΨΩΦΑΕΙ Η Ν.Δ. ΚΑΝΕΙ ΚΑΙ ΦΙΕΣΤΕΣ!\nΘΑ ΕΞΑΦΑΝΙΣΟΥΝ ΚΑΙ ΤΟΝ ΕΛΛΗΝΙΣΜΟ ΤΗΣ Β.ΗΠΕΙΡΟΥ! →\nΟΙ ΚΑΜΠΑΝΕΣ ΧΤΥΠΑΝΕ ΓΙΑ Β.ΗΠΕΙΡΟ…ΞΥΠΝΕΙΣΤΕ!\nΣΕΠΤΕΜΒΡΙΟΥ 30, 2014\nOΛΕΣ ΟΙ ΣΗΜΕΡΙΝΕΣ ΕΙΔΗΣΕΙΣ- ΜΑ…ΟΛΕΣ- ΜΟΝΟΝ ΕΔΩ!\nΑναβρασμός Σε αναβρασμό βρίσκονται οι Ρομά που ζουν εδώ και δεκαετίες στον καταυλισμό στο Χαλάνδρι, πίσω απο το Νομισματοκοπείο καθώς σήμερα, με απόφαση της Αποκεντρωμένης Διοίκησης, αναμένεται να εκκενωθεί ο καταυλισμός. Οι διαδικασίες κατεδάφισης αναμένεται να διαρκέσουν πέντε ημέρες. Ο κόσμος έχει αρχίσει να συγκεντρώνεται στη Λ. Μεσογείων. Συγκεντρωμένοι, έχουν ανάψει φωτιές σε λάστιχα και έχουν κλείσει μέρος του κατερχόμενου ρεύματος της λεωφόρου. Στη συγκέντρωση στον καταυλισμό βρίσκονται από νωρίς το πρωί ο δήμαρχος Χαλανδρίου Σίμος Ρούσσος, κλιμάκιο του Τμήματος Δικαιωμάτων του ΣΥΡΙΖΑ, η βουλευτής Μάνια Παπαδημητρίου και το μέλος της ΠΓ Μάνια Μπαρσέφσκι. Με έγγραφό του προς την Αποκεντρωμένη…\nΗλιοφάνεια με λίγες νεφώσεις, παροδικά αυξημένες τις πρωινές ώρες στις Κυκλάδες και την Κρήτη, με πιθανότητα τοπικών βροχών στα βορειοδυτικά και ορεινά τμήματα της Κρήτης περιμένουμε σήμερα, Τρίτη 30 Σεπτεμβρίου. Παράλληλα η θερμοκρασία θα παρουσιάσει μικρή άνοδο ως προς τις μέγιστες τιμές της. Η θερμοκρασία θα κυμανθεί από 6 έως 24 βαθμούς στη Βόρεια Ελλάδα, 17 έως 26 βαθμούς στην Κεντρική και Νότια Ελλάδα, 9 έως 24 βαθμούς στη Δυτική Ελλάδα (έως τους 27 βαθμούς στη Δυτική Πελοπόννησο), 20 έως 25 βαθμούς στις Κυκλάδες και την Κρήτη (τοπικά στη Νότια Κρήτη έως 28 βαθμούς), 17 έως 26 βαθμούς στα νησιά…\nΛήγει σήμερα η προθεσμία για την πληρωμή της πρώτης δόσης του ΕΝΦΙΑ και του φόρου εισοδήματος και από νωρίς το πρωί έχουν σχηματιστεί ατελείωτες ουρές στα γκισέ των τραπεζών. Πριν ανοίξουν τα καταστήματα των τραπεζών, αρκετός κόσμος και κυρίως συνταξιούχοι που χθες και σήμερα πληρώνονται τις συντάξεις τους, είχαν συγκεντρωθεί προκειμένου να πάρει σειρά και…\nΤετ α τετ Σαμαρά – Βενιζέλου εν όψει τρόικας\nΜε φόντο τις διαπραγματεύσεις με την τρόικα, θα συναντηθούν σήμερα ο πρωθυπουργός Αντώνης Σαμαράς με τον αντιπρόεδρο της κυβέρνησης Ευάγγελο Βενιζέλο. Στόχος του Μεγάρου Μαξίμου είναι η γρήγορη ολοκλήρωση της αξιολόγησης, κάτι που πρόκειται να επιβεβαιωθεί και στη συνάντηση που θα έχουν σήμερα ο πρωθυπουργός και ο αντιπρόεδρος της κυβέρνησης. Οι δύο άντρες αναμένεται να χαράξουν τις «κόκκινες» γραμμές για το πώς θα πρέπει να προχωρήσει η διαπραγμάτευση με τους εκπροσώπους των δανειστών. Αισιόδοξος για θετική έκβαση των διαπραγματεύσεων με τους εκπροσώπους των δανειστών εμφανίστηκε ο υπουργός Οικονομικών Γκίκας Χαρδούβελης….\nΗ Β.Ηπειρος δεν γόνατισε ποτέ μέσα στην ιστορία! Θα γονατίσει τώρα με τον Αλβανικό Καλλικράτη; ΥΠΟΦΕΡΕΙ ΟΜΩΣ ΚΑΙ ΣΗΜΕΡΑ-ΕΚΦΟΒΙΖΕΤΑΙ… ΕΚΒΙΑΖΕΤΑΙ… από τους μεμέτηδες των ΤΙΡΑΝΩΝ! …Και τους “΄Ελληνες”-Τσαρλατάνους πολιτικούς & εμποράκους! ΑΥΤΟΝΟΜΙΑ ΕΔΩ ΚΑΙ ΤΩΡΑ ΜΙΣΤΕΡ Σαμάρας …Εδώ δεν είναι …Χάρβαρντ! ..όπου εκπαιδευτήκατε ανθελληνικά! ΕΙΝΑΙ Η ΑΘΑΝΑΤΗ Β.ΗΠΕΙΡΟΣ… Ούτε εσύ νάνε …ούτε οι κόπανοι-λαμόγια αρχηγίσκοι του ελληνισμού ..έχετε όρχεις να μας αφανίσετε…ΘΑ ΦΑΤΕ ΣΤΗ ΜΟΥΡΗ τα σχέδια Καλλικράτη των ηλιθίων των Τιράνων! Και να σκεφθείτε ότι ο εθνικός ήρωας αυτών που παριστάνουν τον Αλβανό… ( Αλήθεια τί είδους φυλετικό αντιπροσωπεύουν κι από πότε; ) είναι ο ΄Ελλην Ο μέγας ΣΚΕΝΔΕΡΜΠΕΗΣ… –ΓΙΩΡΓΟΣ ΚΑΣΤΡΙΩΤΗΣ- Καστοριανός…γαρ!


Μετάδοση δεδομένων τοποθεσίας από το iPhone 4 στο iPad με το Personal Hotspot | iPhone Hellas\niOS 10: Όλα τα νέα χαρακτηριστικά!Apple Watch 2: Ταχύτερο, με GPS και αδιάβροχο!Χαλασμένο Power/Home button; AssistiveTouch!iPhone 7 (PRODUCT)RED iPhone Hellas fans\niPhoneHellas ForumΕρώτηση για συνδρομέςiPhone & ΦωτογραφίαThe new jailbreak iPhone 7[Οδηγός] Pangu JailBreak iOS 9.2 - 9.3.3[Οδηγός] Σώσιμο .SHSH2Κλειδωμενο δικτυοiΜessage και Macbookκλοπη iphone βοηθεια?\tΜετάδοση δεδομένων τοποθεσίας από το iPhone 4 στο iPad με το Personal Hotspot\nBy Harry Souris Posted on Friday March 18th, 2011 / 21:52\tTweet\nΝέες ανακαλύψεις δείχνουν ότι όταν ένα iPad συνδεθεί με ένα iPhone 4 μέσω του νέου Personal Hotspot αυτό λαμβάνει ακριβείς GPS συντεταγμένες. Πρώτος παρατήρησε αυτό το χαρακτηριστικό ο Zachary Bir, ο οποίος σύνδεσε το iPad του στο ίντερνετ μέσω του Personal Hotspot από ένα iPhone 4 και βρήκε ότι η κλασική μπλε κουκίδα τοποθεσίας στο Google Maps ακολουθούσε με μεγάλη ακρίβεια την πορεία του αυτοκινήτου του.\nΕίναι γνωστό, βέβαια, ότι το iPad Wi-Fi μπορεί να λάβει δεδομένα τοποθεσίας μέσω τριγωνισμού του δικτύου αλλά ο βαθμός της ακρίβειας μας οδηγεί στο συμπέρασμα ότι το iPhone 4 μπορούσε και έστελνε αυτά τα δεδομένα στο iPad. Κάτι τέτοιο δεν είναι παράξενο αφού συμβαίνει ήδη σε άλλες συσκευές, όπως πχ το MiFi.\nH γνωστοποίηση μιας τέτοιας δυνατότητας είναι ένας ακόμα λόγος που η χρησιμότητα του iPad 3G μοντέλου «πέφτει» κατά κάποιον τρόπο αφού ένας συνδυασμός iPhone 4 και iPad Wi-Fi μπορεί να αντικαταστήσει τις περισσότερες -αν όχι όλες- λειτουργίες που επιθυμεί κάποιος από το 3G μοντέλο.\nΣχολιασμός στο forum: Μετάδοση δεδομένων τοποθεσίας από το iPhone 4 στο iPad με το Personal Hotspot\non Friday, March 18th, 2011 at 21:52\tand is filed under iPad, iPhone.


Παρασκευή, 17 Σεπτεμβρίου 2021 10:28:38 ΠΜ\nΑρχική›Απόψεις›Marketing Browser›Σωτήρης Κυριακού›Ολοι είμαστε ένα γρανάζι, μέρος ενός πολύ μεγαλύτερου μηχανισμού.\n11:27 - 07 Μαϊ 2019\nΜόλις συγκεντρώνονταν οι συμμετέχοντες και πριν ακόμη τους αφήσουμε να συστηθούν μεταξύ τους, τους ζητούσαμε να σηκωθούν και να σχηματίσουν έναν κύκλο γύρω από ένα δίχτυ ψαρέματος που είχαμε απλώσει στο πάτωμα, ακριβώς στη μέση της αίθουσας. Εκεί, τους καλούσαμε να πιάσει ο καθένας σφιχτά στο χέρι του, χωρίς να μιλάει, μια άκρη από το δίχτυ. Μετά, αφού όλοι είχαν καταλάβει τις οδηγίες και πράξει τα δέοντα, τους πρότεινα να κάνουν ένα βήμα πίσω και, χωρίς να το αφήσουν, να τεντώσουν λιγάκι το δίχτυ. Με το δίχτυ ήδη στον αέρα, τους ζητούσα να κλείσουν τα μάτια και τους έλεγα ότι όταν θα χτυπούσα έναν στην πλάτη, αυτός θα έπρεπε να τραβήξει λίγο το δίχτυ προς το μέρος του, πάντα χωρίς να μιλάει και όχι απότομα, σαν να μην ήθελε να φανεί ποιος ήταν. Όταν εκείνος τέντωνε ακόμη λίγο το δίχτυ, εγώ ρωτούσα τους υπόλοιπους αν ένιωθαν κάποια διαφορά. Φυσικά, όλοι απαντούσαν πως, όντως, κάτι ένιωθαν. Μετά, επαναλαμβάναμε την άσκηση με όλους τους συμμετέχοντες για ν’ αποκτήσουν κοινή εμπειρία, και αφού καθένας τους επιβεβαίωνε προσωπικά ότι ακόμη κι ένα μικρό τραβηγματάκι στο δικό του τμήμα από το δίχτυ γινόταν αισθητό σε ολόκληρο τον κύκλο, τους ζητούσα ν’ ανοίξουν τα μάτια και να κοιτάξουν τους υπόλοιπους.\nΣτην καθημερινή ζωή, έλεγα τότε, τα πράγματα λειτουργούν με τον ίδιο ακριβώς τρόπο. Μπορεί κανείς να θεωρεί πως αυτό που κάνει – ή δεν κάνει – δεν επηρεάζει τους υπόλοιπους, αυτό όμως δεν είναι ποτέ σίγουρο. Όταν εσύ τραβάς λιγάκι προς το μέρος σου αυτό το πλέγμα που είναι η ζωή σου, στην άλλη πλευρά υπάρχουν άνθρωποι – τους οποίους είτε δεν γνωρίζεις καθόλου, είτε αγνοείς ως και την ύπαρξή τους – που καταγράφουν τη χειρονομία σου, δέχονται τα καλά ή πληρώνουν ορισμένες από τις συνέπειες των πράξεών σου.\nΌλοι είμαστε ένα γρανάζι, μέρος ενός πολύ μεγαλύτερου μηχανισμού! Κι όταν ένας από μας πέφτει καταγής, πέφτει για χάρη αυτών που ακολουθούν, προειδοποιώντας για το λιθάρι που πάνω του σκόνταψε.\nΑς δουμε παρακάτω μια χαρακτηριστική ιστορία...\n«Κάποτε σ’ ένα μακρινό χωριό, πριν πολλά πολλά χρόνια, ζούσε ένας άνθρωπος πολύ – μα πάρα πολύ – ηλικιωμένος. Ο χρόνος με το πέρασμά του τού είχε στερήσει κάποια πράγματα, όπως την ευκινησία, την επιδεξιότητα στα χέρια και την όραση, αλλά του είχε φέρει άλλα, όπως, για παράδειγμα, μια μεγάλη σοφία. Ζούσε ανέκαθεν σ’ αυτό το χωριό και κανένας δεν παραξενευόταν με τη σιγουριά που έδειχνε όταν πήγαινε από δω κι από κει χωρίς οδηγό ή συνοδό. Γι’ αυτό, μια άναστρη κι αφέγγαρη νύχτα έμειναν όλοι με το στόμα ανοιχτό όταν τον είδαν να περπατάει στους δρόμους του χωριού κρατώντας ένα αναμμένο φανάρι.\nΌλοι μαζί λοιπόν πάντα ενωμένοι σε έναν στόχο σε έναν σκοπό προκειμένου να αγγίξουμε το βέλτιστο αποτέλεσμα. Το όραμά μας!\nΘα πρέπει να έχουµε υπόψιν µας ότι είναι…


Τα «αγνοούμενα» παιδιά των φαναριών | Δρόμος της Αριστεράς\nΑρχική στήλες εν τέλει Τα «αγνοούμενα» παιδιά των φαναριών\nΤου Μάνου Ι. Βοϊκλή\nΤην 1η Ιουνίου 2012 η Επιτροπή του ΟΗΕ κατά των Βασανιστηρίων έστειλε στην ελληνική κυβέρνηση μία αναφορά με την οποία ζητούσε να γίνει έρευνα για την εξαφάνιση από το Ίδρυμα Αγία Βαρβάρα 502 παιδιών που «φιλοξενούνταν» σ’ αυτό την περίοδο 1998-2002, μετά τη σύλληψή τους από την Αστυνομία, που τα περιμάζεψε από τους δρόμους.\nΗ αναφορά αυτή του ΟΗΕ προέκυψε από έρευνα που είχε πραγματοποιήσει τον Δεκέμβριο του 1999 και τον Μάιο του 2001, η Ελβετική Οργάνωση Terre des Hommes με τη συνεργασία της αλβανικής Μη Κυβερνητικής Οργάνωσης NPF.\nΗ έρευνα αυτή αποκάλυψε ότι μέχρι την ημερομηνία έναρξης της έρευνας είχαν μπει παράνομα στη χώρα μας, από την Αλβανία, 3.800 παιδιά, αγόρια και κορίτσια, ηλικίας από 4 έως 12 ετών. Κάποια από τα παιδιά αυτά τα είχαν απαγάγει τα κυκλώματα εκμετάλλευσης παιδιών, τα περισσότερα όμως τα είχαν «ενοικιάσει» από τους γονείς τους με αντάλλαγμα ένα ποσοστό από τις «εισπράξεις» τους.\nΖούσαν, βέβαια, σε άθλιες συνθήκες, γι’ αυτό και έγιναν κάποιες προσπάθειες από κρατικούς φορείς και Μη Κυβερνητικές Οργανώσεις, για την προστασία τους.\nΜε βάση τα στοιχεία που κατέγραψε η έρευνα:\n• Τα 570 από τα παιδιά αυτά, ποσοστό 15%, επέστρεψαν στις οικογένειές τους.\n• Περίπου 700 συγκεντρώθηκαν από το υπουργείο Υγείας και Πρόνοιας στην Παιδούπολη του Ιδρύματος Αγία Βαρβάρα του Εθνικού Οργανισμού Κοινωνικής Φροντίδας (ΕΟΚΦ) και σε αντίστοιχους χώρους μη κυβερνητικών οργανώσεων, όπως Το Χαμόγελο του Παιδιού και Φιλοξενία. Από τα 644 παιδιά που συγκεντρώθηκαν στο Ίδρυμα Αγία Βαρβάρα σε λίγες ημέρες «δραπέτευσαν» τα 487, για να παραμείνουν τελικά σ’ αυτό μόνο 37 παιδιά. Στη φροντίδα των οργανώσεων Το Χαμόγελο του Παιδιού και Φιλοξενία, παραμένουν περίπου 50 παιδιά.\n• Από τα περίπου 2.500 παιδιά που παρέμειναν στους δρόμους και τα περίπου 500 που «δραπέτευσαν» -ή τα απήγαγαν- από τους χώρους προστασίας τους, εντοπίστηκαν τα 1.980 να απασχολούνται σε αγροτικές εργασίες, σε εστιατόρια και άλλες εργασίες, κυρίως σε τουριστικές περιοχές.\nΣυνολικά, το 2001 εντοπίστηκαν 2.643 από τα 3.800 παιδιά που είχαν μπει παράνομα στη χώρα μας τα προηγούμενα χρόνια.\nΤων υπόλοιπων 1.157 παιδιών έχουν χαθεί τα ίχνη. Δηλαδή, έχουν, στην κυριολεξία, εξαφανιστεί.\nΚανείς δεν γνωρίζει ποια ήταν η τύχη τους.\nΗ έρευνα καταλήγει, ως προς αυτό, σε δύο εκδοχές:\n• Η πρώτη: Προώθησή τους σε κυκλώματα παιδικής πορνείας της Δυτικής Ευρώπης, κυρίως στην Ιταλία, την Ελβετία, την Αγγλία, τη Γερμανία και το Βέλγιο.\n• Η δεύτερη: Προώθησή τους στα κυκλώματα εμπορίας οργάνων για την χρησιμοποίησή τους ως μοσχευμάτων της καρδιάς, των νεφρών, των ματιών και άλλων οργάνων τους.\nΤον Σεπτέμβριο του 2013, δεκαπέντε μήνες μετά την αναφορά του ΟΗΕ στην ελληνική κυβέρνηση, το θέμα φέρνει στη δημοσιότητα, με ερώτησή της στη Βουλή, η βουλευτής της ΔΗΜΑΡ Μαρία Γιαννακάκη, υποχρεώνοντας τον υπουργό Δικαιοσύνης να ανασύρει από τα αρχεία και να στείλει στον εισαγγελέα το σχετικό φάκελο, που ήταν θαμμένος από το 2005. Έτσι μάθαμε ότι η τότε εισαγγελική έρευνα είχε αποδώσει την εξαφάνιση των παιδιών «σε άγνωστους δράστες» και ο Συνήγορος του Πολίτη, ο σημερινός δήμαρχος Αθηναίων κ. Καμίνης, είχε δηλώσει ότι τα παιδιά διέφυγαν από το «Αγία Βαρβάρα» «λόγω υποστελέχωσης του ιδρύματος και πλημμελούς φύλαξης».\nΈχουν περάσει άλλοι εφτά μήνες από την επαναφορά του θέματος στη Βουλή των Ελλήνων και κανείς δεν έχει ενδιαφερθεί για την τύχη των 502 αγνοούμενων παιδιών.


Thread: Ομοιοπαθητική και ψυχοσωματικά\n14-06-2021, 12:46 #1\nΘα ήθελα να ρωτήσω αν κάποιος έχει δοκιμάσει ομοιοπαθητική για αντιμετώπιση ψυχοσωματικών ,πόσο αποδοτική ήταν και αν θα την συνιστούσε γενικά ;\n14-06-2021, 21:07 #2\nΈχω δοκιμάσει αρχικά για έξι μήνες, μετά από κάποιο διάστημα στον ίδιο για άλλους έξι μήνες και μετά σε άλλον για κάνα χρόνο. Δεν είχα κάποιο αποτέλεσμα στα δερματολογικά μου και στην ψυχική μου διάθεση. Δεν τη συστήνω.\n14-06-2021, 21:20 #3\n14-06-2021, 22:28 #4\nΥπάρχει ξεχωριστό θέμα για την ομοιοπαθητική με διάφορες απόψεις στην ενότητα εναλλακτικές θεραπείες\n14-06-2021, 23:00 #5\nΓια εξι μηνες μου λυθηκαν ολα τα προβληματα (η σχεδον ολα) και μετα συνουσιαστηκε ο Διας.\nΔε λειτουργουσε τιποτα. Πιθανολογω το αρχικο αποτελεσμα (που δεν με χαλασε) ηταν αποτελεσμα placebo.\nΝα σου πω την αληθεια ποιο σταθερα αποτελεσματα εχω αν το παλευω μονος μου.\n15-06-2021, 01:01 #6\nΚαλησπέρα ,κάνεις παράλληλα ψυχοθεραπεία ή μόνος σου εντελώς ;\n15-06-2021, 07:50 #7\nΟ καρδιολογος μου ειναι και ομοιοπαθητικος και μου ειπε να δοκιμασω και δοκιμασα, αν και εχουν περασει 2 χρονια, που και που ακομη παιρνω ομοιπαθητικα, συνεχιζουν να μην εχουν το παραμικρο αποτελεσμα. Και στην περιπτωση μου η ομοιοπαθητικη ειναι κυριολεκτικα δωρεαν, δεν πληρωνω τιποτα για οτιδηποτε.\nΔεν κανω ψυχοθεραπεια διοτι μεχρι στιγμης κανεις δεν με εχει πεισει οτι η ψυχοθεραπεια εχει να μου προσφερει κατι, οσες φορες εχω προσπαθησει στο πολυ βαθυ παρελθον εχουμε καταληξει να μου λενε πραγματα που ηδη ξερω οποτε σταματησα εντελως αυτη την μορφη θεραπειας.\nΤις καλημερες μου η καληνυχτες μου (εξαρταται που βρισκεσαι πανω στον πλανητη)\nΣημ. Παντως η ομοιοπαθητικη αν οντως λειτουργουσε θα λειτουργουσε ανεξαρτητα αν την πιστευες η οχι. Αυτο σημαινει οτι το placebo παιζει πολυ μεγαλο ρολο στη ομοιοπαθητικη κατα την γνωμη μου.\nΤο οποιο απο μονο του δεν ειναι και κακο καθοτι μπορει να λυνει προβληματα, απλα δεν εχει διαρκεια σε βαθος χρονου.\nLast edited by JimNirou; 15-06-2021 at 08:10.\n15-06-2021, 09:04 #8\nΚαλημερααα ,αυτό το πρόβλημα έχω κι εγώ έχω δοκιμάσει ψυχοθεραπεία τρεις φορές συνολικά για πολύ καιρό και εντατικά ,αλλά δεν έφτανα κάπογ ούτε εγώ .\nΑναφέρονταν πράγματα που έχουν συμβεί στο παρελθόν ,ναι μεν τραυματικά αλλά μέχρι εκεί,οπότε τα ψυσωματικα εξακολουθούσα να τα έχω.. μέχρι κάποιος στιγμή που δεν μπορεί να προχωρήσει άλλο η ψυχοθεραπεία.\nΔεν ξέρω αν δεν έχω βρει τον κατάλληλο ή αν δεν μου λειτουργεί εμένα σαν τρόπος ''ιασης'' αλλά κι εγώ αυτό το πρόβλημα έχω και σκεφτομαι εναλλακτικούς τρόπους μηηηπως λύσω το πρόβλημα μου, για αυτό και ζητάω γνωμες...\nΕυχαριστώ πολυ για την απάντηση πάντως είναι πολύ κατατοπιστική και είναι και η άποψη της πλειοψηφία μέσα στο φόρουμ τελικά ,γιατί με τη βοήθεια του niels είδα και τα παλιότερα θέματα και εκεί πάνω κάτω το ίδιο υποστηρίζουν


Ολοκληρώνεται η Ακαδημία Γου Σου Κουνγκ Φου - ΠΟΛΕΜΙΚΕΣ ΤΕΧΝΕΣ - Πανελλήνιος Οδηγός Πολεμικών Τεχνών\nΟλοκληρώνεται η Ακαδημία Γου Σου Κουνγκ Φου\nΣας ανακοινώνουμε ότι το Σαββατοκύριακο 4-5 Ιουνίου 2016 θα πραγματοποιηθεί ο ΣΤ΄ και τελευταίος κύκλος της πρώτης ακαδημίας ΓΟΥ ΣΟΥ ΚΟΥΝΓΚ ΦΟΥ, στο Καυτανζόγλειο στάδιο (αίθουσα 33) στη Θεσσαλονίκη.\nΣυγκεκριμένα, το Σάββατο 4 Ιουνίου και ώρα 10.00 μ.μ. θα διεξαχθούν οι τελικές εξετάσεις, οι οποίες θα αφορούν μέρη της διδαχθείσας ύλης που έχει παραδοθεί στους πέντε κύκλους που προηγήθηκαν. Την Κυριακή 5 Ιουνίου και ώρα 12.00 μ.μ. θα ακολουθήσει δεξίωση στο Ραβαίσι (Περαία -Θεσσαλονίκης) για την απονομή πτυχίων των επιτυχόντων στις εξετάσεις και απονομή πτυχίων των διαιτητών- κριτών. Τέλος, θα πραγματοποιηθεί απονομή πτυχίων των μαύρων ζωνών στο άθλημα του SANDA από την προπονήτρια του κλιμακίου Μαρία Παντελίδου.\nΤην εκδήλωση θα ανοίξει με ομιλία του ο πρόεδρος της Ε.Ο.Γ.Σ.Κ.Φ. Κύριος Λάμπρος Σταμούλης, θα ακολουθήσει ομιλία του προέδρου του κλιμακίου Κωνσταντίνου Χαυτίκη αναφορικά με την διεξαγωγή της ακαδημίας. Επίτιμοι καλεσμένοι και διδακτικό προσωπικό θα παρευρεθούν για τις απονομές.\nΑπό επιστολή των διοργανωτών στον Οδηγό


... ενώ στη συνέχεια το πρόγραμμα σταμάτησε, χάνοντας έτσι και τη δουλειά τους. Η ίδια υποστηρίζει ότι το ποσό που πρέπει να πάρει ανέρχεται στις 10.000 ευρώ, έχοντάς το άμεση ανάγκη, αφού αντιμετωπίζει θέμα επιβίωσης στο σπίτι, μετά και την ασθένεια του συζύγου της.\nΟ πρώην δήμαρχος Δημ. Τριποτσέρης λέει, ότι μετά από ενέργειες της πρώην δημοτικής αρχής, εξασφαλίστηκαν από το υπουργείο Οικονομικών 100.000 €, που βρίσκονται στο ταμείο της περιφέρειας και προορίζονται για την καταβολή των δεδουλευμένων των εργαζομένων. Ωστόσο όμως η γραφειοκρατία εμποδίζει την εκταμίευσή τους και έτσι οι εργαζόμενες αναγκάζονται να πηγαινοέρχονται καθημερινά στο δήμο, προκειμένου να πάρουν τα χρήματά τους.


Επιπλέον rapid tests το Σαββατοκύριακο σε Μεσολόγγι, Αιτωλικό, Νεοχώρι - ΣΥΝΕΙΔΗΣΗ\nΣΥΝΕΙΔΗΣΗΚοινωνικα ΝεαΕπιπλέον rapid tests το Σαββατοκύριακο σε Μεσολόγγι, Αιτωλικό, Νεοχώρι\n08 Μάιος 2021 10:17 08 Μάιος 2021 ΣΥΝΕΙΔΗΣΗ Κοινωνικα Νεα, Μεσολογγι\nΣε διεξαγωγή επιπλέον rapid tests σε περιοχές με μεγάλη πυκνότητα πληθυσμών Ρομά προχωρά ο Δήμος Ι.Π. Μεσολογγίου με την βοήθεια του Ελληνικού Ερυθρού Σταυρού – Παραρτήματος Μεσολογγίου και της Κοινωφελούς Επιχείρησης.\nΠιο συγκεκριμένα θα γίνουν:\n• 8 – 10 το πρωί στην συνοικία Αγίου Παύλου Μεσολογγίου\n• 8 – 10 το πρωί στο γήπεδο Αιτωλικού\n• 10:30 π.μ. έως 12:30 μ.μ. στο κοινοτικό κατάστημα Νεοχωρίου.\n«Καλούνται οι πολίτες που το επιθυμούν να προσέλθουν για την πραγματοποίηση των τεστ που συμβάλλει τα μέγιστα στην πρόληψη διασποράς του κορωνοϊού» σημειώνει σε σχετική ανακοίνωση ο Δήμος Μεσολογγίου.


"Φορτώνουν στον Στρατό έργο της Αστυνομίας"! Τι αποκαλύπτει ο Κ.Φράγκος στους διαξιφισμούς - Militaire.gr\nΚάτι δεν πάει καλά στο Στρατό\nΗ αποστολή του Στρατού είναι να εξασφαλίζει την Άμυνα της Χώρας, να υπερασπίζει την Εθνική Ανεξαρτησία και την εδαφική ακεραιότητα της πατρίδας (Άρθρο 1 Γεν. Στρ. Κανονισμού).\nΟ Στρατός δεν έχει καμιά αρμοδιότητα Αστυνόμευσης που είναι αποκλειστικό έργο της Ελληνικής Αστυνομίας.\nΕν τούτοις, σε καιρό ειρήνης ο Στρατός συμμετέχει στην αντιμετώπιση καταστροφών καθώς και στην περίθαλψη ασθενών πολιτών.\nΕπ’ ουδενί, όμως, πρέπει να εκτρέπεται της βασικής αποστολής του.\nΣήμερα ενώ η κρίση Ελλάδας-Τουρκίας βρίσκεται σε κρεσέντο και ο Στρατός, καθώς και οι ΕΔ γενικώς, πρέπει να εστιάζουν την προσπάθειά της στην προετοιμασία, εκπαίδευση, ασκήσεις, για παν ενδεχόμενο, παρατηρείται σειρά «πονηρών» ελιγμών προσπάθειας μεταβίβασης έργου της Αστυνομίας στις πλάτες του Στρατού. Γίνεται αυτό που λένε στην Ορεινή Γορτυνία: Να βγάλω το καρότο από τον «δικό μου» και να το χώσω στον «δικό σου».\nΣτο ΦΕΚ/1-Νοε 19/ Α.Φ. 169 (άρθρο 90) αναφέρονται τα εξής:\nΠαρ. 3: Σε περίπτωση μαζικών αφίξεων υπηκόων τρίτων χωρών … με κοινή απόφαση των Υπουργών Προστασίας του Πολίτη και Εθνικής Άμυνας εφαρμόζονται τα εξής:\nα. Η καταγραφή της αίτησης διεθνούς προστασίας … μπορεί να πραγματοποιείται από προσωπικό της Ελληνικής Αστυνομίας ή προσωπικό των ΕΔ, εφόσον της Αστυνομίας δεν επαρκεί.\nβ. Η συνέντευξη με τους αιτούντες διεθνή προστασία … από προσωπικό της Ελληνικής Αστυνομίας ή προσωπικό των ΕΔ.\nΟ κ. Υπουργός Δημοσίας Τάξεως απεφάσισε, και σ’ αυτό συμφώνησε το ΥΕΘΑ; να συγκροτηθούν μεικτές ομάδες περιπολιών από Αστυνόμους και Στρατιωτικούς.\nΓιατί τραβάει την ουρά της η ΕΛΑΣ\nΣας διαβεβαιώ ότι ποτέ το προσωπικό της ΕΛΑΣ δεν είναι επαρκές για την ικανοποίηση πραγματικών υπηρεσιακών αναγκών. Και πώς να είναι εφόσον μέγα πλήθος αστυνομικών, υποβαθμιζόμενοι, τοποθετούνται ως «ασφάλεια» VIP’S. Ποιοι είναι αυτοί οι VIP’S; Αν εξαιρέσουμε ελάχιστες ουσιαστικές ανάγκες οι υπόλοιποι απολαμβάνουν κρατική προσφορά οικιακών υπηρεσιών. Υπολογίζεται ότι η αστυνομική αυτή δύναμη που ασχολείται μ’ αυτά τα θέματα ξεπερνά τα 3.000 αστυνομικά στελέχη.\nΟ κ. Χρυσοχοΐδης, λοιπόν, φορέας πεπαλαιωμένων παλαιοκομματικών αντιλήψεων, έχει θέσει ως προτεραιότητα την εξυπηρέτηση του «αδελφάτου». Έπονται τα άλλα. Και ενώ αν γινόταν η εκκαθάριση της «λοίμωξης» των ασχολουμένων με VIP’S η δύναμη της ΕΛΑΣ θα ήταν επαρκεστάτη, ο κ. Χρυσοχοΐδης ζήτησε και του διατέθηκαν πιστώσεις για κατάταξη ακόμη 1.500 αστυνομικών ώστε να ικανοποιηθούν πλήρως τα αιτήματα των «προστατευομένων». Σημειωτέων, με πάσα ευθύνη, ότι στην προηγούμενη Κυβέρνηση είχα επισημάνει διάθεση τεσσάρων (4) αστυνομικών σε ένα τριτοκλασάτο Βουλευτή Επικρατείας!\nΠέραν αυτού ακούστηκε ότι το Υ.Δ.Τ. πρόκειται να προσλάβει 1.000 συνοριοφύλακες (ΣΣ με τη μέθοδο, ασφαλώς, Παυλόπουλου ώστε να ικανοποιηθούν τα δικά μας παιδιά).\nΓιατί λοιπόν το ΥΕΘΑ δέχθηκε επιβάρυνση στρατιωτικών σε ένα έργο 100% της ΕΛΑΣ η οποία έχει επάρκεια προσωπικού να το φέρει εις πέρας;\nΚαι κάτι τελευταίο στο οποίο, βέβαια, δεν θα ληφθεί απάντηση από τη διεφθαρμένη, γενικώς, καθεστηκυία τάξη: τι έγιναν, συγκεκριμένα, οι προ ετών προσληφθέντες συνοριοφύλακες και με τι ασχολούνται;\nΥ.Γ. Και ενώ ο κ. Μ. Χρυσοχοΐδης έλαβε αμέσως τις πιστώσεις για πρόσληψη 1.500 αστυνομικών (για τις ανάγκες των VIP’S) στο Στρατό δεν εγκρίνουν ούτε για 1.000 εθελοντές!\nΤα έξι μεγάλα στοιχήματα της Κυβέρνησης Μητσοτάκη, διαβάζω σε έρευνα κυβερνητικής εφημερίδας (01/12)\nΑνάσα στην Οικονομία.\nΓρήγορες εξελίξεις στο μέτωπο των Επενδύσεων.\nΑύξηση Οικονομικής Δραστηριότητας.\nΕξασφάλιση στήριξης Ε.Ε.\nΤην βελτίωση της άμυνας της αποτροπής της Χώρας προς αντιμετώπιση της «ψηλαφητής» πλέον απειλής της Τουρκίας, μήπως την είδατε, μήπως την απαντήκατε; Όχι, βέβαια. Αφού η Κυβέρνηση δια του κ. Ντόκου, μας διαβεβαιώνει, ότι η σύγκρουση είναι σχεδόν απίθανη. Εξάλλου έχουμε εξασφαλίσει την στήριξη της Ε.Ε. και του Διεθνούς Δικαίου!!!\nΟ κ. Ερντογάν μας συμπεριφέρεται έντιμα. Μας ρίχνει, αλλεπάλληλες καρπαζιές, χαστουκάκια προειδοποιώντας μας ότι θ’ ακολουθήσουν σφαλιάρες, κόλαφοι και κλωτσιές. Το λέει ο άνθρωπος. Εμείς δεν παίρνουμε χαμπάρι.\nΑπό το ρεπορτάζ συνάντησης Ερντογάν – Μητσοτάκη\nΓράφτηκε: Ο κ. Κ. Μητσοτάκης, όπως όλοι οι προηγούμενοι Πρωθυπουργοί κάθισαν απέναντι από ένα Τούρκο Πρόεδρο ο οποίος «πίσω» έχει ΕΔ εξοπλισμένες πλήρως με υλικό κατασκευασμένο από Τουρκικές Αμυντικές Βιομηχανίες, σε ποσοστό 65%. Βρίσκεται, σε «μέθη ισχύος», όπως λέει ο κ. Γ. Κουμουτσάκος.\nΟ Έλληνας Πρωθυπουργός τι έχει στη φαρέτρα του; Ένοπλες Δυνάμεις κουρασμένες από λάθος επιλογές προ κρίσης και από την εγκληματική εγκατάλειψη κατά την διάρκειά της. Ένα οπλοστάσιο που όλες οι Κυβερνήσεις από το 1996 το άφησαν στην τύχη του.\nΤο αντελήφθη, το κατάλαβε αυτό ο κ. Μητσοτάκης που αντιμετώπισε την σκληρή ομάδα Ερντογάν πλαισιωμένος από τους κ. Ν. Παναγιωτόπουλο και Ν. Δένδια;\nθα το δείξει όταν επιστρέψει.\n6 Δεκεμβρίου : Η γιορτή του ένδοξου ΠΝ\nΧρόνια πολλά και ειρηνικά. Καλές είναι οι ευχές αλλά ας ρίξουν οι «αρμόδιοι» μια ματιά στις ανάγκες του. Για να παραμείνει ένδοξο δεν αρκούν οι γνώσεις, η ναυτοσύνη και ο πατριωτισμός των Ναυτικών, χρειάζεται και μερικές τορπίλες…\nΕίμαστε μόνοι και δεν περιμένουμε να έλθει κάποιος να μας βοηθήσει. Πρέπει να δώσουμε λύσεις μόνοι μας, δηλώνει ο σώφρων και ικανός Α/ΓΕΝ Ναύαρχος κ. Ν. Τσούνης (02/12).\nΑυτό είχε διακηρύξει και ο προκάτοχός του Ναύαρχος κ. Ε. Αποστολάκης.\nΚαι ενώ οι Κρατικές αμυντικές Βιομηχανίες δεν φαίνεται να βρίσκουν το δρόμο τους, κι’ αυτή η Κυβέρνηση ακολουθεί την ολέθρια «πεπατημένη» των κομματικών επιλογών, οι ιδιωτικές παρουσιάζουν εκπληκτική ανάπτυξη και διεθνείς επιτυχίες.\nΘ’ αναφερθώ στη γνωστή, παγκοσμίως πλέον, THEON SENSORS που προχώρησε σε σύναψη νέου συμβολαίου με τις Ειδικές Δυνάμεις της Αυστρίας για 2.500 συστήματα νυκτερινής όρασης ΝΥΧ. Με αυτό το βήμα της η TS έγινε προμηθευτής των γερμανόφωνων χωρών της Ευρώπης (Αυστρία – Γερμανία – Ελβετία). Ακολουθεί η Δανία – Γαλλία κ.ά.\nΣημειώνω ότι η THEON SENSORS αναδείχθηκε προμηθεύτρια κατόπιν διεθνούς διαγωνισμού.\nΧαρήκατε; Χαρείτε ακόμη περισσότερο: Τα ένδοξα ΕΑΣ συμπλήρωσαν το διοικητικό επιτελείο τους με διορισμό, πέραν του Προέδρου και Δ. Συμβούλου, ακόμη πέντε (5) Συμβούλων από την κομματική δεξαμενή της ΝΔ.\nΤων ζώων χαλεπότερον εστί, των δε αγρίων ο τύραννος,\nτων δε ημέρων ο κόλαξ.\nΈχω γράψει, κατ’ επανάληψη, καθώς και πλειοψηφία των γραφίδων που ασχολείται με το θέμα, ότι οι πολιτικοί, όλων των χρωμάτων, το «άθλιο πολιτικό σύστημα» δηλαδή, μας εξαπάτησε στο θέμα της κατάργησης του κατάπτυστου άρθρου 86 του Συντάγματος, που συγκαλύπτει τις κλοπές των Υπουργών. Στην αναθεώρηση το άφησε σχεδόν ακέραιο. Ο πυρήνας προστασίας απείραχτος.\nΤην Τετάρτη 4 Δεκ. ο εκλεκτός πολιτικός ανήρ, κ. Μακάριος Λαζαρίδης, παλαιός δημοσιογράφος, δημοσιεύει μακροσκελές άρθρο στην Καθημερινή με τίτλο: Άρθρο 86, η δικαίωση του Κυριάκου Μητσοτάκη άργησε 13 χρόνια. Τι μας λέει; Με την πρόσφατη ολοκλήρωση της Αναθεώρησης του Συντάγματος, η Ελλάδα διαθέτει πλέον νέο Σύνταγμα, ένα καλλίτερο Σύνταγμα. Κι’ αυτό γιατί στις κορυφαίες αλλαγές που ψηφίστηκαν περιλαμβάνεται η κατάργηση του περιβόητου άρθρου 86 (περί ευθύνης Υπουργών)… Η πατρίδα μας (ΣΣ. Αχ πατρίδα μας γλυκιά και χιλιοφτυσμένη) πραγματοποίησε ένα πολύ σημαντικό βήμα δημοκρατίας και ισονομίας.\nΠεραιτέρω το άρθρο αφιερώνεται στον κ. Μητσοτάκη γιατί σ’ αυτόν οφείλεται αυτό το επίτευγμα: Η κατάργηση του άρθρου 86.\nΑπό την στήλη του κ. Πάσχου Μανδραβέλη (Καθημ. 21/11). Σε έκθεση του ΔΝΤ για την περίοδο 2012-2018 (Αντωνομπένηδες – ΣΥΡΙΖΑ) το κόστος συντήρησης ζημιογόνων κρατικών επιχειρήσεων (ΔΕΗ, ΛΑΡΚΟ, ΕΛΤΑ, ΕΑΒ, ΕΑΣ, Ναυπηγεία κ.ά.) έφθασε το αστρονομικό ποσόν των 18 δις ευρώ, δηλ. 2,6 δις το χρόνο, όσο η είσπραξη για τον ΕΝΦΙΑ.\nΤα 18 δις πέρασαν στα ψιλά της ειδησεογραφίας, ίσως επειδή αναβιώνει η, προ χρεωκοπίας, ευφορία στη Χώρα αλλά και το βόλεμα των ημετέρων.\nΤο 2008 ο κ. Στ. Μάνος δήλωσε: Το Δημόσιο Χρέος στις 31-12-2003 ήταν 168 δις €. Τέσσερα χρόνια αργότερα, δηλαδή το 2007, έφθασε τα 216 δις €. Κοντολογίς σε τέσσερα χρόνια προστέθηκαν 48 δις €. Το «σύστημα» ξύπνησε το 2010 όταν τα συσσωρευμένα δανεικά ξεπέρασαν τα 300 δις €. Να σας θυμίσω τους αστέρες που οδήγησαν το Κράτος στην κατάρρευση (Πρωθ. ΥΠΟΙΚ).\nΚων. Σημίτης – Χριστοδουλάκης – Κων. Καραμανλής – Αλογοσκούφης – Παπαθανασίου. Ο κ. Κων. Καραμανλής ο Β’ φλερτάρει σήμερα την Προεδρία ο δε κ. Ι. Παπαθανασίου είναι Πρόεδρος των ΕΛΤΑ. Υπάρχει σωτηρία;\nΣημειώστε, για να βεβαιωθείτε ότι τίποτα δεν αλλάζει. Μόλις προχθές η ΕΕ επέβαλε πρόστιμο στην φαιδρά πορτοκαλέα που λέγεται Ελληνική Δημοκρατία, 132 εκ. €, για παράνομη κρατική ενίσχυση στη ΛΑΡΚΟ. Συνεχίζει το άθλιο κράτος να χρηματοδοτεί λίαν επιζήμιες ΔΕΚΟ για να βολεύει κόσμο.\nΣτο, προ εβδομάδος, κείμενό μου σας έδωσα σαφή στοιχεία, με αριθμούς, και νούμερα, τους θλιβερούς ρυθμούς απόδοσης Δικαιοσύνης σε σοβαρές, εγκληματικές, περιπτώσεις.\nΣτο Εφετείο Κακουργημάτων Πάτρας εκδικάζεται η υπόθεση παροχής ψευδών βεβαιώσεων τυφλότητας σε κατοίκους της Ζακύνθου (2002-2007). Χορηγήθησαν 568 επιδόματα τυφλών (αρκετοί εξ αυτών οδηγοί ταξί) επί κατοίκων 40.000. Στο Ηράκλειο (300.000) είχαν χορηγηθεί 1.151. Η υπόθεση εκδικάζεται μετά 15 χρόνια. Ουδείς πολιτικός κατηγορούμενος. Σημειώστε 2002-2007, ΠΑΣΟΚ-ΝΔ.\nΤο 2007 περατώθηκε η προανάκριση (δικαστικός η κ. Ελένη Ράϊκου) της απάτης των ΑΩ TOR-MI. Ο φάκελλος, με 11 κατηγορουμένους, παραπέμφθηκε σε αρμόδιο Εισαγγελέα για να ασκήσει δίωξη. Ζημιά Δημοσίου άνω των 20 εκ. $. Η υπόθεση, έκτοτε, έχει… απωλεσθεί. Ο ευρών αμοιφθήσεται…\nΤο 2014 δύο φάκελλοι που αφορούσαν τα ΑΩ Ε/Π ΝΗ-90 και ΑΗ-64 (Απάτσι) παραπέμφθησαν στην Εισαγγελία Διαφθοράς. Έκτοτε αγνοείται η τύχη τους. Ο ευρών αμοιφθήσεται…\nΜε απόφαση της Κυβέρνησης των Αντωνομπένηδων παραγράφονται τ’ αδικήματα τραπεζιτικών που χορήγησαν δάνεια σε κόμματα και επιχειρηματίες (ΣΣ Με εγγύηση αέρα κοπανιστό, όπως δήλωσε ένας εξ’ αυτών). Ακολουθεί η παραγραφή χρεών των οφειλετών.\nΌταν ανέλαβε ως Πρόεδρος του ΠΑΣΟΚ ο κ. Ε. Βενιζέλος έδωσε εντολή ελέγχου των οικονομικών του κόμματος επί Προεδρίας κ. Γ. Παπανδρέου. Υπήρχαν στοιχεία ότι επεσημάνθηκαν πολλές ρεμούλες. Τέσσερις εταιρείες ανέλαβαν τον έλεγχο. Όταν ο φάκελλος των πορισμάτων άνοιξε ο κ. Ε.Β. έπιασε την μύτη του. Τον έκλεισε και τον παρέδωσε στην διάδοχό του κ. Φ. Γεννηματά, η οποία έπρεπε, τάχιστα να τον υποβάλλει στην Εισαγγελία. Άγνωστη η τύχη του. Ουδείς τολμά να εξετάζει τα πεπραγμένα του κ. ΓΑΠ ο οποίος άλλοτε εμφανίζεται στο Μπαγκλα-Ντες και άλλοτε στην Κολομβία.\nΤο κατάπτυστο άρθρο 86 του Συντάγματος που συγκαλύπτει τις κλοπές Υπουργών έμεινε στην ουσία απείραχτο. Ντροπή και αίσχος σε όλο το πολιτικό φάσμα.\nΤελειώνω με ένα σχόλιο – άρθρο της Κ (29-11-99).\nΡωγμές. Η μία μετά την άλλη πολύκροτες υποθέσεις οικονομικού εγκλήματος εκκαθαρίζονται χάρη στο «παράθυρο ατιμωρησίας» που άνοιξε η βιαστική ψήφιση του Ποινικού Κώδικα το περασμένο καλοκαίρι. Η εξέλιξη, παρότι αναμενόμενη, αναπτύσσει τώρα τις πολιτικές της συνέπειες: Η κοινωνία, εθισμένη σε μια ιεραποστολική ρητορική κατά της διαφθοράς, βλέπει τα αντίθετα αποτελέσματα. Βλέπει όσους το πολιτικό σύστημα είχε δαιμονοποιήσει να δραπετεύουν από τις ρωγμές που το ίδιο άνοιξε στη Δικαιοσύνη.\nΚαι κάτι τελευταίο. Η έννοια ΝΕΜΕΣΙΣ και ΤΙΜΩΡΙΑ των εγκληματούντων κατά του Κράτους και των πολιτών όχι μόνο έχει εξαφανισθεί αλλά έχει αντικατασταθεί με επιβράβευση των υπολόγων. Ιδού: Νοέμβρης 2009 ο τότε ΥΠΟΙΚ, του Γιωργάκη, κ. Γ. Παπακωνσταντίνου ενημερώνει τους ομολόγους του στις Βρυξέλλες ότι το έλλειμμα το 2009 δεν θα είναι 6% του ΑΕΠ, όπως τους είχε διαβεβαιώσει προ 17 ημερών, ο προκάτοχός του κ. Παπαθανασίου (Πρωθυπουργός κ. Κ. Καραμανλής ο Β΄) αλλά 12,5%! Ο κ. Παπαθανασίου διορίσθηκε, ως αμοιβή για το έργο του, Πρόεδρος στα ΕΛΤΑ.\nΟ Πρόεδρος κ. Πάκης αρχίζει και πακετάρει;\nΦαίνεται ότι τα μηνύματα που έχει πάρει δεν είναι τόσο αισιόδοξα γι’ αυτόν.\nΟ μόνος, σίγουρος, υποστηρικτής του είναι ο κ. Τσίπρας ο οποίος το κάνει από φιλότιμο και ανάγκη. Για να δικαιολογήσει την ασυγχώρητη γκάφα του 2015 που, φρέσκος και δυνατός Πρωθυπουργός, υποχώρησε στις πιέσεις Καραμανλή, χρίζοντας ως Πρόεδρο το πιο εμβληματικό πρόσωπο της Καραμανλικής φαυλότητας 2004-2009.\nΕίναι νωρίς ακόμη για να καταλήξουμε σε οριστικές προβλέψεις.\nΕπειδή στον τίτλο χρησιμοποίησα τον τίτλο «πακετάρει» άθελά μου προκάλεσα ένα συνειρμό που με οδήγησε σε … τυμβωρυχία.\nΈνας Πρόεδρος, ονόματα δεν λέμε, απερχόμενος, λέγεται, ότι μετέφερε οίκοι και αντικείμενα ανήκοντα στο Προεδρικό Μέγαρο.\nΤα στασίδια, το ΑΒΕΡΩΦ και ο Πρόεδρος\nΚάποτε, πριν πολλά χρόνια, αποφασίσθηκε να οδηγηθεί το φοβερό καταδρομικό ΑΒΕΡΩΦ, σύμβολο του ένδοξου Ναυτικού μας, σε διάλυση.\nΈσπευσαν κοράκια, πάσης φύσεως, και το ξεγύμνωσαν. Πρόλαβαν, μερικοί και διέσωσαν λίγα αντικείμενα μεταξύ των οποίων δύο στασίδια, εξαιρετικής τέχνης, που ήταν στο ναΐσκο εντός του πλοίου, το οποίο όδευσαν στο Προεδρικό Μέγαρο.\nΜετά τη λεηλασία η απόφαση άλλαξε και το πλοίο, αποφασίσθηκε, να γίνει Μουσείο. Αρκετοί, φιλότιμοι, επέστρεψαν μερικά αντικείμενα και τα υπόλοιπα, νομίζω, στασίδια.\nΤα δύο (2) στασίδια του Προεδρικού Μεγάρου, όπως προανέφερα μετεφέρθησαν στην οικία του αποχωρήσαντος Προέδρου.\nΟ νέος Πρόεδρος, γνώστης των λεπτομερειών επίπλωσης του Μεγάρου, λόγω πείρας, έγινε «πύραυλος» όταν διεπίστωσε την απουσία. Διέταξε ΕΔΕ την οποία σταμάτησε την επομένη για να μην ρεζιλευτεί ο θεσμός. Δεν γνωρίζω τι έγινε περαιτέρω.\nΤην ιστοριούλα αυτή μου την αφηγήθηκε λίαν αξιόπιστο πρόσωπο από την Προεδρική Αυλή. Δεν κάνω όρκο.\nΔιαφωνώ κ. Υφυπουργέ\nΕίμαι Αρκάς, συμπατριώτης των εκλεκτών πολιτικών που διάπρεψαν και προσέφεραν πολλά στην πατρίδα κ. Ρέππα, Λαλιώτη, Δασκαλάκη, Γείτονα, Σεχιώτη, Τσουκάτου. Έχω, λοιπόν, δικαίωμα να μιλήσω.\nΔιάβασα στον Τύπο ότι την Παρασκευή 15 Νοεμβρίου ο Περιφερειάρχης κ. Παν. Νίκας συναντήθηκε με τον ΥΦΕΘΑ κ. Αλκ. Στεφανή στην Αθήνα ένθα οριστικοποιήθηκε η παραχώρηση του τεράστιου Στρατοπέδου Θ. ΚΟΛΟΚΟΤΡΩΝΗΣ, ομού με ετέρου του Ναυπλίου, στην Περιφέρεια.\nΔιαφωνώ, καίτοι κινδυνεύω να μου πετάξουν ντομάτες οι συμπατριώτες μου, με την δωρεάν παραχώρηση. Ένας οργανισμός, όπως οι ΕΔ, σε πτώχευση με τεράστιες ελλείψεις δεν μπορεί να δωρίζει, να παραχωρεί χωρίς αντίκρισμα.\nΗ Περιφέρεια έχει τεράστια έσοδα και θα μπορούσε να πληρώσει κάποιο μικρό ενοίκιο το οποίο θα διετίθετο στη βελτίωση των φυλακίων των συνόρων και αλλαχού. Βέβαια οι πολιτικές σκοπιμότητες και η πελατολογία δεν επιτρέπουν τέτοιες σκέψεις.\nΜπράβο κ. Θεοδωράκη\nΤον πολιτικό, τ. Αρχηγό του μικρού κόμματος ΠΟΤΑΜΙ εννοώ, κ. Σταύρο Θεοδωράκη για τη χειρονομία του (Ο άλλος Θ, ο μέγας, ο επιμήκης, ο διαμήκης κ.λπ., δηλαδή ο Μίκης, δεν μας έχει συνηθίσει σε τέτοιου είδους γενναιοδωρίες…).\nΕπέστρεψε 500.000€, από την επιχορήγηση του κόμματός του, που διαλύθηκε, στο Κράτος, στο Πανεπιστήμιο. Θα μπορούσε να τα κρατήσει και κανένας δεν θα τον έλεγχε. Σπανίζουν τέτοιοι πολιτικοί.\nΤην τύχη του κόμματος του κ. Σ.Θ. είχαν και οι Λεβεντικοί, οι Κουβελικοί, οι Καρατζαφέρηδες, οι Μιχαλολιάκοι. Άπαντες εξαίρετοι νέοι, πατριώτες και εκλεκτοί. Γιατί δεν επιστρέφουν κι’ αυτοί τις χορηγίες υπό τύπου δωρεάς στις ΕΔ για τις οποίες, υποκριτικά, ζητωκραύγαζαν κι’ αγωνιούσαν; Μα τι λέτε καλέ;\nΣπουδαία προσφορά εφοπλιστών\nΔέκα (10) ταχυκίνητα, ταχύπλοα, μικρά πλοία ελέγχου προσφέρει η Ένωση Ελλήνων Εφοπλιστών στο Λιμενικό. Σπουδαία κίνηση.\nΚύριοι εφοπλιστές βάλτε, παρακαλώ, λίγο πιο βαθειά το χέρι στην τσέπη. Και καμμία φρεγατούλα…\nΟ ανησυχών βρίσκει και ο αιτών λαμβάνει\nΤο 401 ΓΣΝΑ αναπτύσσεται με ταχείς ρυθμούς, ανανεώνει τις δομές του και προσφέρει. Όχι μόνο σε στρατιωτικούς αλλά και σε ασφαλιστικά ταμεία.\nΔιοικείται, επιτυχώς, από τον εξαίρετο γιατρό – Υποστράτηγο κ. Κων. Καρλιαύτη ο οποίος πλαισιώνεται με υψηλού επιπέδου γιατρούς και διοικητικούς.\nΤελευταία, οι προσφορές σε διαγνωστικά μέσα του Ιδρύματος Νιάρχου ανέβασαν ακόμη το επίπεδό του.\nΥπάρχει εκεί, στο υψηλό επίπεδο διοικητικής δομής, ένα ανήσυχο στέλεχος (δεν γράφω τ’ όνομά του γιατί είναι πολύ σεμνός και θα τον στενοχωρήσω) που πληροφορηθείς ότι το Ξενοδοχείο PRESIDENT ανανεώνεται εκ βάθρων, ενήργησε διακριτικά και μεθοδικά ώστε η Διεύθυνση του ξενοδοχείου να διαθέσει ένα μεγάλο αριθμό σεντονιών πολυτελείας και τα έπιπλα δύο ορόφων στο Νοσοκομείο. Εύγε και μπράβο.\nΕίπαμε, η στήλη είναι μακράν κομμάτων γιατί βλάπτουν την Ελλάδα το ίδιο.\nΩστόσο δεν παύει να παρατηρεί και να σχολιάζει γιατί απ’ αυτά τα άθλια κόμματα ξεφυτρώνουν Κυβερνήσεις που μας ταλαιπωρούν αγρίως και, ενίοτε, μας ληστεύουν.\nΤο ΠΑΣΟΚ, τα ερείπιά του δηλαδή, σέρνεται με Αρχηγό την κ. Φώφη Γεννηματά, πρόσωπο παντελώς ανεπαρκές για Αρχηγός Κόμματος.\nΠροχθές είχαν συνέδριο. Αντί η κ. Αρχηγός να παρουσιασθεί με την τσάντα της γεμάτη νεωτερισμούς και ανατροπές, ώστε το κόμμα ν’ αναγεννηθεί εκλιπαρούσε την παρουσία των κ. Κ. Σημίτη και Ε. Βενιζέλου, προσώπων εντελώς παρηκμασμένων, υπολόγων, θλιβερά «ολίγων». Μα αυτοί είναι μουσειακά είδη κυρία Φώφη μας. Καλά ο τρίτος Καππαδόκης, ανεκδιήγητος Γιωργάκης δήλωσε ότι δεν μπορεί να παραστεί γιατί κάνει περιοδεία στο Μπαγκλα-Ντες και Ινδία!\nΑπό την άλλη μεριά ο δύστυχος ΣΥΡΙΖΑ αντί να εκμεταλλευθεί τις εμπειρίες της 4ετίας που κυβέρνησε, να κάνει ξεκαθάρισμα προσώπων που υπήρξαν σαβούρες και βαρίδια «ανανεούται» με τα μπάζα Σημίτη, Γιωργάκη, ακόμη και Αρσένη.\nΌταν το Νοέμβριο, πέρισυ, το ΥΕΘΑ, υπό τον κ. Π. Καμμένο υπέβαλε προς ψήφιση στην Βουλή Τροποποίηση για τα 270 εκ $ ΑΩ της L-M, που θα όδευαν στην ΕΑΒ και ιδιωτικές εταιρίες για την έναρξη εκσυγχρονισμού των F16, δέχθηκε πυροβολισμούς, εκ του συστάδην γιατί σύσσωμη η ΝΔ το χαρακτήρισε ως σκάνδαλο. Ιδιαίτερα η άμωμη και η σπουδαία κ. Ντόρα, προσφέρουσα αλλού υπηρεσίας, έκανε προσβλητικούς υπαινιγμούς στον Υπουργό για ένα συγκεκριμένο επιχειρηματία τον κ. Χατζημηνά.\nΤώρα μετά από ένα χρόνο εισάγεται πάλι αυτή η υπόθεση. Τα κείμενα είναι ακριβώς τα ίδια. Τι θα ψελλίσει τώρα η κυρία; Η κατά ένα χρόνο καθυστέρηση είναι εις βάρος του εκσυγχρονισμού. Ποιος νοιάζεται για αυτόν, από ποιον να ζητηθούν ευθύνες;\nΤελικά, φρονώ ότι ήταν λάθος του κ. Καμμένου να εισάγει το θέμα με τροποποίηση. Έπρεπε να αναλάβει την ευθύνη της υπογραφής.\nΜετά την κρυάδα που πήρε από την συζήτηση με τον κ. Ερντογάν μήπως πρέπει να σκεφθεί καλύτερα τα της διάθεσης των υπερπλεονασμάτων των 470 εκ. € Να το διαθέσει ως ψιχια στους “πάσχοντες” ή να τα δώσει στην άμυνα που χωλαίνει; Δεν πρέπει να περάσει το αίσθημα της ασφάλειας στους πολίτες να τους δώσει λίγη εθνική υπερηφάνεια αντί 100€ σε έκαστον. Ως πότε θα μας λειδωρεί ο Ερντογάν;\nΕνοχλημένο φοβερά από την εξωφρενική συμφωνία Τουρκίας Λιβύης έβαλε ως στόχο την δυστυχή Λίβυο πρέσβη που θα τον απελάσει. Καουμποϊλίκια. Γιατί δεν κάνει τα ίδια στον Τούρκο Πρέσβη που είναι βασικά ο εκπρόσωπος του μεγάλου αδερφού; Χτυπάει το σαμάρι για να πονέσει ο παχύδρεμος όνος;\nΦλυαρίες και αφέλειες\nΟ Δημήτρης Αβραμόπουλος: Είναι γνωστόν σε πολλούς αλλά ιδιαίτερα στους Κυβερνόντες ότι ο τ. Ελλην επίτροπος στην ΕΕ, με την πολυσχιδη δράση έχει προσωπικές σχέσεις με τον κ Ταγίπ Ερντογάν. Από τότε που και οι 2 ήταν Δήμαρχοι (Αθήνας – Κωνσταντινούπολης) οπότε ο πρώτος είχε επισκεφθεί τον φυλακισμένο, τότε κ . Ερντογάν.\nΛέω, λέω… και ας με πείτε αφελή, ότι αν απέναντι στους μουτρωμένες και αγέλαστες φάτσες των Τούρκων επισήμων πέραν των κ. Μητσοτάκη, Δένδια, Παναγιωτόπουλου, σχετικά απείρων στην Τουρκική ακαμψία και άρνηση, βρισκόταν και ο κ. Αβραμόπουλος που θα μπορούσε να πει στον κ. Ερντογάν “Ταγίπ, τι μας λες τζανουμ” δε θα ήταν καλύτερα; Λέω..\nΟι υπάλληλοι εφοριών αρνούνται να υποστούν αξιολόγηση.\nΣυνελήφθη στη Θεσσαλονίκη 50ετής Έλληνας γιατί παρέα με 2 Γερμανούς συνεργάτες του πώλησε μετοχές ανυπάρκτων εταιρειών, ύψους 15,3 εκ. €, σε ανυποψίαστους και αφελείς … επενδυτές. Έπρεπε να συλληφθούν και οι … επενδυτές και να οδηγηθούν στο Νοσοκομείο προς… βλακομέτρηση.\nΕλληνικό Κοινοβούλιο: Βουλευτές ΣΥΡΙΖΑ, κατά την συζήτηση λήψης μέτρων κατά της τρομοκρατίας. «Τι αδίκημα διαπράττει κάποιος όταν κουβαλάει επάνω του μία μολότοφ;». Και συμπληρώνει η «κομμουνίστρια» κ. Λιάνα Κανέλλη «τι σας κόφτει αν έχει κάποιος μαζί του μια μολότοφ;». Ήθελα να ξέρω αν ο κ. Κουτσούμπας τραβούσε το χαλάκι κάτω από τα πόδια της συμπαθούς κομμουνίστριας, κ. Κανέλλη, τι θα γινόταν.\nΣε γενόμενη δημοσκόπηση το 35% των μαθητριών – μαθητών Λυκείου δήλωσε ότι θ’ απουσιάσει την Παρασκευή 29 Νοεμβρίου από τα μαθήματα λόγω Black-Friday!


Δίκαιο Συνθηκών και η θαλάσσια οριοθέτηση μεταξύ Λιβύης και Τουρκίας | ΔΙΚΑΙΟΣΥΝΗ\nΠρο ημερών, Τουρκία και Λιβύη υπέγραψαν μνημόνιο συναντίληψης για οριοθέτηση των θαλάσσιων ζωνών τους. Βεβαίως, είθισται τα μνημόνια συναντίληψης να μη δημιουργούν δεσμευτικές υποχρεώσεις, εκτός αν το επιθυμούν τα Μέρη και αυτή η πρόθεση αποτυπώνεται στο κείμενο του μνημονίου με συγκεκριμένο λεκτικό. Εν πάση περιπτώσει, ανεξαρτήτως του τύπου του εγγράφου, μια τέτοια διευθέτηση μεταξύ των δύο κρατών παραβλέπει τα κυριαρχικά δικαιώματα της Ελλάδας επί της υφαλοκρηπίδας και ενισχύει τη διαχρονική τουρκική άποψη περί της αδυναμίας των νησιών να παράγουν όλες τις θαλάσσιες ζώνες και να έχουν σημαντική επήρεια στη θαλάσσια οριοθέτηση.\nΑποτελεί βασική δικαιική αρχή ότι τα υποκείμενα δικαίου απολαμβάνουν την ελευθερία του συμβάλλεσθαι, ήτοι τη δυνατότητα να καταρτίζουν συμφωνίες με όποιον αντισυμβαλλόμενο επιλέξουν και για οποιοδήποτε θέμα. Αυτό ισχύει και στη διεθνή συνομοταξία, όπου τα κράτη είναι ελεύθερα να συνομολογούν συμφωνίες για διάφορα θέματα με όποια κράτη το επιθυμούν (με εξαίρεση συμφωνίες που προσκρούουν σε κανόνες επιτακτικού δικαίου – ius cogens).\nΤο παρόν άρθρο ασχολείται με την εφαρμογή των σχετικών κανόνων της Σύμβασης της Βιέννης για το Δίκαιο των Συνθηκών 1969 («ΣτΒ») και του εθιμικού δικαίου στην υπό κρίση περίπτωση με σκοπό να αξιολογηθεί από πλευράς διεθνούς δικαίου, το ενδεχόμενο οριοθέτησης μεταξύ Τουρκίας και Λιβύης. Σημειώνεται ότι η Λιβύη είναι συμβαλλόμενο μέρος στη ΣτΒ, ενώ η Τουρκία όχι. Συνεπώς, η πρώτη δεσμεύεται τόσο από τους συμβατικούς κανόνες της ΣτΒ όσο και από το εθιμικό δίκαιο, ενώ η Τουρκία μόνο από τους εθιμικούς κανόνες περί διεθνών συνθηκών.\nΈνας σημαντικός εθιμικός κανόνας, όπως κωδικοποιήθηκε στο Άρθρο 34 ΣτΒ, είναι ότι μια διεθνής συνθήκη δεν δημιουργεί υποχρεώσεις και δικαιώματα για ένα τρίτο, μη συμβαλλόμενο στη συνθήκη Μέρος, χωρίς τη συναίνεση του τελευταίου (pacta tertiis nec nocent nec prosunt). Συνακόλουθα, μια διμερής συμφωνία από τη σκοπιά ενός τρίτου κράτους αποτελεί πράξη μεταξύ άλλων Μερών (res inter alios acta) που δεν παράγει έννομες συνέπειες για το ίδιο. Ο συγκεκριμένος κανόνας έχει επιβεβαιωθεί από διεθνή δικαστήρια σε αρκετές περιπτώσεις.\nΓια να δεσμευτεί ένα τρίτο κράτος από συνθήκη στην οποία δεν έχει συμβληθεί, θα πρέπει τα συμβαλλόμενα μέρη να είχαν πρόθεση να δημιουργήσουν υποχρέωση για ένα τρίτο κράτος και το τελευταίο να έχει παράσχει τη συναίνεσή του γραπτώς. Υπάρχει, δηλαδή, ψηλό αποδεικτικό όριο για να εξακριβωθεί κατά πόσον ένα τρίτο κράτος επιθυμεί να αναλάβει υποχρεώσεις που απορρέουν από μια συνθήκη στην οποία δεν είναι Μέρος.\nΥπάρχουν περιπτώσεις όπου μια διμερής ή πολυμερής συνθήκη δύναται, εκ των πραγμάτων, να επηρεάσει ένα τρίτο κράτος χωρίς να προκύπτουν ρητά υποχρεώσεις για το τελευταίο. Όμως και σε αυτή την περίπτωση δεν δημιουργούνται υποχρεώσεις για το τρίτο κράτος, το οποίο δεν δεσμεύεται από τη συνθήκη στην οποία δεν είναι Μέρος (1926 Certain German Interests in Upper Silesia case).\nΣε αυτό το σημείο θα πρέπει να αναφερθεί ότι μία συνθήκη που καθορίζει σύνορα μεταξύ κρατών δεν δεσμεύει άλλα κράτη εκτός από τα συμβαλλόμενα, εντούτοις το σύνορο που χαράσσεται με βάση εκείνη τη συνθήκη είναι, κατ’ αρχήν, αντιτάξιμο τόσο έναντι των συμβαλλομένων όσο και έναντι όλων (erga omnes), ανεξαρτήτως της τύχης της σύμβασης που το προβλέπει (Άρθρο 62§2α΄ΣτΒ – 1994 Libya/Chad case).\nΌμως, για να είναι το σύνορο οριστικό, θα πρέπει τα συμβαλλόμενα μέρη να έχουν αδιαμφισβήτητο νόμιμο τίτλο ή/και δικαιοδοσία επί της περιοχής που οριοθετούν, διαφορετικά το σύνορο δεν θα δεσμεύει τρίτα κράτη. Με άλλα λόγια, τόσο μια σύμβαση που καθορίζει σύνορα όσο και τα ίδια τα σύνορα μεταξύ δύο κρατών είναι αντιτάξιμα έναντι όλων, μόνο όταν κάποιο άλλο κράτος δεν νομιμοποιείται να έχει αξιώσεις επί της περιοχής που οριοθετείται (1986 Burkina Faso/Mali case).\nΌπως καταδεικνύει η ανωτέρω ανάλυση, η κατάρτιση διμερούς συμφωνίας οριοθέτησης θαλάσσιων συνόρων μεταξύ Τουρκίας και Λιβύης εμπίπτει στη διακριτική ευχέρεια των συμβαλλομένων μερών. Εάν η συμφωνία συνομολογηθεί, τότε θα δεσμεύει τα Μέρη σύμφωνα με την εθιμική αρχή pacta sunt servanda.\nΠαρά ταύτα, η συμφωνία οριοθέτησης, επειδή αγνοεί τα δικαιώματα της Ελλάδας στον συγκεκριμένο θαλάσσιο χώρο, δεν παράγει οποιεσδήποτε έννομες συνέπειες για την τελευταία. Επιπλέον, το αποτέλεσμα της οριοθέτησης θα δεσμεύει μόνο τα Μέρη και δεν θα είναι αντιτάξιμο έναντι όλων (erga omnes), εφόσον ένα τρίτο κράτος (Ελλάς) έχει νομότυπες αξιώσεις σε μέρος της θαλάσσιας περιοχής που πρόκειται να οριοθετηθεί.\nTags: Διεθνές Δίκαιο, Δίκαιο Θάλασσας, Δίκαιο Συνθηκών, Λιβύη, Τουρκία


Νέες ύβρεις Νικολάκου κατά Νίκα - ΕΛΕΥΘΕΡΙΑ Online\nΝέες ύβρεις Νικολάκου κατά Νίκα\nΜια ακόμα επίθεση, με βαριές εκφράσεις στα όρια των ύβρεων, εξαπέλυσε η αντιπεριφερειάρχης Ντίνα Νικολάκου κατά του υποψήφιου περιφερειάρχη Παναγιώτη Νίκα.\nΑφορμή για τη νέα επίθεση αποτέλεσαν οι δηλώσεις του κ. Νίκα αναφορικά με την απένταξη του Κέντρου Υγείας Γαργαλιάνων από το περιφερειακό πρόγραμμα του ΕΣΠΑ.\n«Οι δηλώσεις του κ. Νίκα αποτελούν μνημείο πλήρους άγνοιας διαχείρισης των προγραμμάτων ΕΣΠΑ, πολιτικής ανηθικότητας και συκοφαντίας» δηλώνει η κ. Νικολάκου, υποστηρίζοντας παράλληλα ότι «το έργο εντός 20 ημερών θα ενταχθεί σε ήδη ανοιχτή πρόσκληση της διαχειριστικής αρχής της Περιφέρειας»\nΣτη συνέχεια επιτίθεται με ακόμα πιο σκληρά λόγια κατά του κ. Νίκα λέγοντας, μεταξύ άλλων: «Η συσχέτιση της υλοποίησης των έργων με τις ψηφοθηρικές επιδιώξεις του κ. Νίκα, όπως αποκαλύπτεται από τη δήλωσή του ότι δήθεν ο περιφερειάρχης απένταξε το Κ.Υ. Γαργαλιάνων γιατί δεν λαμβάνει ψήφους από εκεί, τον εκθέτει στα μάτια των πολιτών. Δείχνει τον πολιτικά χυδαίο τρόπο με τον οποίο ο ίδιος πορεύεται».\nΥποστηρίζει ακόμη ότι: «Ο κ. Νίκας υιοθετεί επίσης πρακτικές ακραίου αυταρχισμού και "γκεμπελισμού" με τις δηλώσεις του. Οι απροκάλυπτες συκοφαντίες του και τα ψέματά του είναι εύκολα αντιληπτά από τους πολίτες, τους οποίους δεν μπορεί να κοροϊδέψει. Οι δηλώσεις του αυτές αποκαλύπτουν τόσο την ανεπάρκειά του, όσο και το "κόμπλεξ" του απέναντι στον κ. Τατούλη και το ισχυρό πολιτικό προφίλ του, στοιχεία που τον οδηγούν σε πολιτικό κατήφορο και αφανισμό».


Αυθαίρετα- Πρόστιμα και Εκπτώσεις - ΤΟΠΟ-ΣΥΝΘΕΣΙΣ\nΑυθαίρετα- Πρόστιμα και Εκπτώσεις\nΓια να προσελκύσει τους ιδιοκτήτες αυθαιρέτων ώστε να πληρώσουν το πρόστιμο τους η κυβέρνηση θα προσφέρει συμφέρουσες εκπτώσεις. Αυτό θα συμπεριληφθεί στο νέο αναπτυξιακό πολυνομοσχέδιο στο οποίο θα δίνεται η εξής δυνατότητα. Όπως διαβάζουμε και στον ”Ταχυδρόμο Μαγνησίας” οι ιδιοκτήτες των αυθαιρέτων θα μπορούν είτε να πληρώσουν ένα ποσό της τάξεως του 30% του προστίμου που τους αναλογεί ή να εξοφλήσουν το πρόστιμο τους.\nΕυπαθείς Ομάδες και Εκπτώσεις\nΆτομα με Αναπηρία (ΑμεΑ) με ποσοστό αναπηρίας 80%και άνω, καθώς και πρόσωπα που επιβαρύνονται φορολογικά από πρόσωπα με τις ανωτέρω ιδιότητες (π.χ. σύζυγος ή τέκνο), με ατομικό εισόδημα έως σαράντα χιλιάδες (40.000) ευρώ ή οικογενειακό εισόδημα έως εξήντα χιλιάδες (60.000) ευρώ, έχουν έκπτωση 85%στο πρόστιμο, ανεξαρτήτως περιορισμού κύριας κατοικίας. Το ποσοστό της αναπηρίας πιστοποιείται με βεβαίωση ή γνωμάτευση, που έχει εκδοθεί από το Κέντρο Πιστοποίησης Αναπηρίας.\nΠολύτεκνοι, για την κύρια κατοικία τους με ατομικό εισόδημα έως σαράντα χιλιάδες (40.000) ευρώ ή οικογενειακό εισόδημα έως ογδόντα χιλιάδες (80.000) ευρώ, έχουν έκπτωση 80%στο πρόστιμο και υποβάλλουν ως δικαιολογητικό το πιστοποιητικό της Ανώτατης Συνομοσπονδίας Πολυτέκνων Ελλάδος. Πολύτεκνοι, για την δεύτερη κατοικία τους με επιφάνεια μικρότερη των 80 τ.μ, έχουν έκπτωση 50% στο πρόστιμο.\nΤα άτομα με αναπηρία (ΑμεΑ) με ποσοστό αναπηρίας 67% και άνω,καθώς και πρόσωπα που επιβαρύνονται φορολογικά από πρόσωπα με τις ανωτέρω ιδιότητες (π.χ. σύζυγος ή τέκνο), με ατομικό εισόδημα έως δεκαοκτώ χιλιάδες (18.000) ευρώ ή οικογενειακό εισόδημα έως είκοσι τέσσερις χιλιάδες (24.000) ευρώ, για την κύρια κατοικία τους έχουν έκπτωση 80%στο πρόστιμο. Το ποσοστό της αναπηρίας πιστοποιείται με βεβαίωση ή γνωμάτευση, που έχει εκδοθεί από το Κέντρο Πιστοποίησης Αναπηρίας.\nΜακροχρόνια άνεργοι για την κύρια κατοικία τους, έχουν έκπτωση 70% στο πρόστιμο και υποβάλλουν σχετικό έγγραφο από τον αρμόδιο Οργανισμό Απασχόλησης Εργατικού Δυναμικού, που να φαίνεται ότι είναι άνεργοι πάνω από 12 μήνες. Επίσης κατά τα δύο πρώτα έτη από την υποβολή της δήλωσης υπαγωγής αναστέλλεται η καταβολή των δόσεων. Προσοχή! για τα άτομα αυτής της κατηγορίας το ειδικό πρόστιμο που καταβάλλεται εφάπαξ είναι το ποσό των πενήντα (50) ευρώ, εφόσον η κύρια κατοικία τους έχει εμβαδόν έως και εκατόν πενήντα (150) τ.μ.\nΤρίτεκνοι με ατομικό εισόδημα έως εικοσιπέντε χιλιάδες (25.000) ευρώ ή οικογενειακό εισόδημα έως σαράντα χιλιάδες (40.000) ευρώ, για την υπαγωγή στο νόμο της κύριας κατοικίας τους έχουν έκπτωση 70%στο πρόστιμο και υποβάλλουν ως δικαιολογητικό τη βεβαίωση από το σύλλογο τριτέκνων. Προσοχή! Η έκπτωση εφαρμόζεται εφόσον κατά τον χρόνο υπαγωγής δηλώνονται στη φορολογική δήλωση προστατευόμενα μέλη.\nΟι μονογονεϊκές οικογένειες με ατομικό εισόδημα έως εικοσιπέντε χιλιάδες (25.000) ευρώ για την υπαγωγή στον νόμο της κύριας κατοικίας τους έχουν έκπτωση 70%στο πρόστιμο και υποβάλλουν τα δικαιολογητικά που αποδεικνύουν μονογονεϊκότητα όπως: 1) απόφαση δικαστηρίου – διαζευκτήριο που ρυθμίζει την επιμέλεια, ή 2) προσωρινή απόφαση δικαστηρίου που ρυθμίζει την επιμέλεια. Προσοχή! Η έκπτωση εφαρμόζεται εφόσον κατά τον χρόνο υπαγωγής δηλώνονται στη φορολογική δήλωση προστατευόμενα μέλη.\nΟι παλιννοστούντες ομογενείς, οι οποίοι έχουν εγγραφεί στα μητρώα ή τα δημοτολόγια δήμου ή κοινότητας, για την κύρια κατοικίας τους έχουν έκπτωση 80%στο πρόστιμο και υποβάλλουν τα δικαιολογητικά που αποδεικνύουν τη συνδρομή των ανωτέρω προϋποθέσεων, όπως: Απόφαση ιθαγένειας και πιστοποιητικό από το δημοτολόγιο του δήμου που είναι εγγεγραμμένοι.\nΆτομα τα οποία είναι δικαιούχοι του Κοινωνικού Εισοδήματος Αλληλεγγύης, για την υπαγωγή στον νόμο της κύριας κατοικίας τους έχουν έκπτωση 80%στο πρόστιμο και υποβάλλουν τα δικαιολογητικά που αποδεικνύουν τη συνδρομή της ανωτέρω προϋπόθεσης. Επίσης Κατά τα δύο πρώτα έτη από την υποβολή της δήλωσης υπαγωγής αναστέλλεται η καταβολή των δόσεων. Προσοχή, για τα άτομα αυτής της κατηγορίας το ειδικό πρόστιμο που καταβάλλεται εφάπαξ είναι το ποσό των πενήντα ευρώ, εφόσον η κύρια κατοικία τους έχει εμβαδόν έως και εκατόν πενήντα (150) τ.μ.\nΜόνιμοι κάτοικοι της Θράκης, καθώς και για τα ακίνητα αυτών στη Θράκη, για την κύρια κατοικίας τους έχουν έκπτωση 80%στο πρόστιμο και υποβάλλουν τα δικαιολογητικά που αποδεικνύουν τη συνδρομή των ανωτέρω προϋποθέσεων. Για την περίπτωση έλλειψης τίτλων ιδιοκτησίας τα δικαιολογητικά καθορίζονται με κοινή απόφαση των Υπουργών Περιβάλλοντος και Ενέργειας, Διοικητικής Ανασυγκρότησης και Οικονομικών.\nΕκπτώσεις για Συνταξιούχους και Χαμηλόμισθους\nΔυστυχώς εκτός από τις ευπαθείς ομάδες δεν υπάρχει πρόβλεψη για μειωμένα πρόστιμα σε όσους υπάγονται στις κατηγορίες των χαμηλόμισθων και των συνταξιούχων.\nΗ έκπτωση στο πρόστιμο νομιμοποίησης των αυθαιρέτων αυξάνεται 10 μονάδες, πηγαίνοντας στο 30% από το 20% στο οποίο βρισκόταν σήμερα. Η προϋπόθεση εδώ είναι να καταβληθεί το πρόστιμο εφάπαξ. Επίσης, υπάρχει αύξηση από 10% σε 20% εάν καταβληθεί το 30% (με το υπόλοιπο πρόστιμο να καταβάλλεται με δόσεις) αμέσως μετά την εξόφληση του παραβόλου.\nΓια να γίνει η δήλωση του αυθαιρέτου θα πρέπει να απευθυνθείτε άμεσα αναθέτοντας την εργασία σε κάποιον μηχανικό. Εκείνος θα πραγματοποιήσει την αυτοψία. καταγράφοντας τις αυθαιρεσίες και υποβάλλοντας τη δήλωση τακτοποίησης. Σε αυτή πρέπει να υπάρχουν όλα τα απαραίτητα δικαιολογητικά καθώς και οι μελέτες και τα σχέδια του Υπουργείου Περιβάλλοντος. Οι υποβολές των δηλώσεων πραγματοποιούνται ηλεκτρονικά μέσω του πληροφοριακού συστήματος του Τεχνικού Επιμελητηρίου Ελλάδος.\nΤα κτίσματα πριν από το έτος 1955 τα οποία δεν διαθέτουν οικοδομική άδεια δεν θεωρούνται ως αυθαίρετα. Με αυτόν τον τρόπο δεν υπάρχει επιβολή προστίμου. Επιπρόσθετα, μπορεί να γίνει κανονικά η μεταβίβαση αυτών χωρίς να έχει υπάρξει προηγουμένως τακτοποίηση.\nΤα κτίσματα τα οποία θα προχωρήσουν σε εργασίες ενεργειακής αναβάθμισης θα έχουν μείωση 30% με 50%. Σε μια τέτοια περίπτωση το 50% έχει να κάνει με μειωμένα πρόστιμα για υπερβάσεις οι οποίες φτάνουν έως 250 τ.μ σε οριζόντιες ή κάθετες ιδιοκτησίες με τη χρήση κατοικίας και μέχρι 500 τ.μ. για οποιασδήποτε άλλες χρήσεις. Για τις άλλες περιπτώσεις, η έκπτωση είναι 30%.\nΜε την προϋπόθεση της εκπόνησης στατικής μελέτης και την πιθανότητα ανάγκης για εργασίες ενίσχυσης του κτηρίου ακολουθεί έκπτωση στο πρόστιμο. Η έκπτωση αρχίζει από 30% και μπορεί να φτάσει μέχρι και 60%. Για να γίνει κάτι τέτοιο θα πρέπει το αυθαίρετο κτίριο να βρίσκεται σε περιοχή υψηλής σεισμικής επικινδυνότητας.\n50% έκπτωση στο πρόστιμο έχουν τα αυθαίρετα τα οποία βρίσκονται σε ιστορικούς τόπους, παραδοσιακούς οικισμούς ή είναι διατηρητέα για να γίνουν εργασίες προσαρμογής. Εδω έγκειται η παραβίαση τους στις αρχές πολιτιστικού περιβάλλοντος.\nΠοιοι θα Ευνοηθούν\nΑυθαίρετες κατασκευές και αυθαίρετη αλλαγή χρήσης από την 1-1-1993 έως 31/12/2003, θα καταβληθεί το 80% του προστίμου.\nΤα αυθαίρετα που κτίστηκαν από το 1975 έως το 1982 θα τακτοποιηθούν με το 15% του προστίμου και την καταβολή παραβόλου.\nΤα αυθαίρετα τα οποία έχουν ανεγερθεί από την 1-1-1983 έως την 1-1-1993 τακτοποιούνται με καταβολή παραβόλου και την πληρωμή του 60% του προστίμου.\nΤα αυθαίρετα τα οποία κτίστηκαν μεταξύ των ετών 1955 και 1975 νομιμοποιούνται με καταβολή του παραβόλου (250 ευρώ) χωρίς να χρειαστεί να πληρωθεί πρόστιμο.\nΠαράβολο και Δόσεις\nΓια την υπαγωγή κάποιου στο νόμο θα χρειαστεί να καταβληθεί παράβολο. Το ύψος κάθε παραβόλου εξαρτάται από το μέγεθος που έχει η αυθαιρεσία και η διαμόρφωση έρχεται ως εξής:\nΈως 10 τ.μ., το παράβολο ανέρχεται στα 250 ευρώ.\nΠαραπάνω από 10 έως 500 τ.μ., η τιμή του παραβόλου είναι 500 ευρώ.\nΠαραπάνω από 500 μέχρι και 2.000 τ.μ. το παράβολο ανέρχεται στα 1.000 ευρώ.\nΠάνω από 2.000 τ.μ. έως 5.000 τ.μ. το παράβολο τιμάται στις 4.000.\nΆνω των 5.000 τ.μ. το παράβολο ανέρχεται στα 10.000 ευρώ.\nΟι ιδιοκτήτες των αυθαιρέτων μπορούν να πληρώσουν το πρόστιμο τους με το σύστημα των 100 δόσεων έχοντας ως ελάχιστο ποσό κάθε δόσης τα 50 ευρώ.\nPrevious Post Μείωση Κατανάλωση Ενέργειας – Έξυπνα Κτίρια\nNext Post ΥΠΕΝ – Σχέδιο για Αυθαίρετα


ΑΠΟΤΕΛΕΣΜΑΤΑ ΤΩΝ ΗΜΕΡΙΔΩΝ «ΚΟΝΤΩ» ΤΟΥ ΑΣ ΡΗΓΑΣ – ΑΘΛΗΤΙΚΟΣ ΣΥΛΛΟΓΟΣ ΡΗΓΑΣ ΘΕΣΣΑΛΟΝΙΚΗΣ\nΜε τη συμμετοχή 8 αθλητών και αρκετές απουσίες κυρίως από τις μικρές επικοντίστριες έγινε η πρώτη εσωτερική ημερίδα του ΑΣ ΡΗΓΑΣ στο άλμα επί κοντώ. Από τους συμμετέχοντες ξεχώρισαν οι μικρότεροι: Ο Τριανταφύλλου Γεώργιος 1997 ήταν πρώτος με 3.60 και ο νεότερος της παρέας Δρόσος Φώτιος 1998 που πέρασε στον πρώτο του αγώνα με λύγισμα το 2.90. Τα άλματα των δύο μικρών μας αθλητών μπορείτε να τα δείτε παρακάτω.\nΈνα άλμα του ΤΡΙΑΝΤΑΦΥΛΛΟΥ Γιώργου και\nένα άλμα του ΔΡΟΣΟΥ Φώτη.\nΣτις παρακάτω ημερίδες οι διασκελισμοί της φοράς ήταν … μέχρι 12.\nΗ επόμενη ημερίδα στο άλμα επί κοντώ (για όσους είναι στη Θεσσαλονίκη) θα γίνει την Τετάρτη 4.1.2012\nΤα αποτελέσματα της σημερινής ημερίδας (23.12.2011), που έγινε κανονικά (με πήχη) είναι:\n1. Τριανταφύλλου Γεώργιος 1997 3.60\n2. Χατζιόπουλος Κοσμάς 1986 3.50\n3. Δρόσος Φώτιος 1998 2.90\n4. Παπανικολάου Αθανάσιος 1990 2.80\n– Μπέλος Θεοφάνης 1992 Α\n1. Σολομωνίδου Δήμητρα 1995 3.00\n2. Μητράκου Έλλη 1991 2.60\n3. Τριανταφύλλου Ναταλία 1995 2.40\nΑποτελέσματα από την Ημερίδα της Δευτέρας (19-12-2011)*\n1. Στυλιανού Νίκανδρος 1989 5.20\n2. Μπέλος Θεοφάνης 1992 4.60\n3. Καρεκλάς Αλέξιο -Κων. 1993 4.00\n4. Τριανταφύλλου Γεώργιος 1997 3.70\n5. Παπανικολάου Αθανάσιος 1990 2.80\n– Μιχαήλ Αθηνά 1992 Α\n– Βακουφτσή Θεοδώρα 1990 Α\n* Ο αγώνας έγινε με λάστιχο (τεντωμένο).\nPrevious Previous post: ΗΜΕΡΙΔΑ ΑΛΜΑΤΟΣ ΕΠΙ ΚΟΝΤΩ ΣΤΙΣ 23.12.11\nNext Next post: ΤΗΝ ΠΕΜΠΤΗ 29.12.2011 Η ΠΑΡΑΔΟΣΗ ΤΩΝ ΤΡΟΦΙΜΩΝ